9 lokaliti di 2 negeri dikenakan PKPD
Oleh AMREE AHMAD

31 Julai 2021, 6:21 pm
PUTRAJAYA – Sejumlah sembilan lokaliti di dua buah negeri bakal dikenakan Perintah Kawalan Pergerakan Diperketatkan (PKPD) selama tempoh 14 hari bermula Isnin ini dengan dua daripadanya terletak dalam daerah Rompin, Pahang iaitu Bandar Melati dan Ladang Senang.
Menteri Kanan Keselamatan, Datuk Seri Hishammuddin Tun Hussein berkata, selebihnya pula melibatkan Sabah dengan dua lokaliti dalam daerah Beaufort iaitu Kampung Melulugus dan kawasan Lorong 3, Kampung Klias Baru manakala di Kota Kinabalu, melibatkan Lorong Kuala Laut Likas, Kampung Warisan, Kampung Darau Menggatal, Kampung Rakyat Baru dan kuarters pekerja Imbas Jaya di Jalan Kionso.
“Satu lagi lokaliti di negeri berkenaan disambung PKPD hingga 15 Ogos iaitu Kampung Tinusa 2, Bahagian Sandakan selain kawasan penduduk Orang Asli dari suku Semelai di Pos Iskandar, dekat Pekan Kemayan, daerah Bera, Pahang,” katanya dalam kenyataan hari ini.
Jelas Hishammuddin, satu lokaliti di negeri itu berakhir PKPD esok seperti dijadualkan iaitu kawasan pelancongan terkenal di Kuala Medang, Sungai Koyan, daerah Lipis termasuk empat lokaliti dalam daerah Rembau, Negeri Sembilan iaitu Taman KSNS, Taman Setia Raja, Taman Chembong Utama serta Taman Chembong Jaya.
Di Kedah, katanya, tiga lokaliti turut ditamatkan PKPD iaitu di daerah Kuala Muda iaitu Taman Bandar Baru Sungai Lalang, Taman Lembah Permai dan Kawasan Perindustrian Bakar Arang termasuk Taman Cahaya PKNK.
Di Sarawak pula, penamatan PKPD juga esok membabitkan Kampung Emperoh Nyiru Grait dalam Bahagian Kuching manakala Sabah, ada lima lokaliti meliputi Apartment Seri Maju, daerah Kota Kinabalu; Taman Zifa Bingkul, daerah Beaufort; Kampung Simpangan, daerah Kota Marudu serta QL Farm Breeder, Jalan Stesen TV dan kuarters pekerja Onika Kuari, daerah Tawau. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Olimpik undang kecewa besar Djokovic
Oleh KOSMO!

31 Julai 2021, 5:44 pm
ATLET tenis Sepanyol yang menduduki ranking No. 11 dunia, Pablo Carreno Busta mencipta kejutan sensasi apabila meraih pingat gangsa Sukan Olimpik 2020 selepas menewaskan pilihan utama, Novak Djokovic sebentar tadi.
Pada aksi di Pusat Tenis Ariake itu, Busta yang diletakkan sebagai pilihan keenam pada temasya kali ini berjaya memberi tentangan sengit ke atas Djokovic sebelum memenangi aksi dengan keputusan 6-4, 6-7, 6-3.
Kekalahan tersebut sekali gus menambah derita Djokovic yang sebelum ini kecewa apabila hasratnya untuk mencipta rekod Grand Slam Emas tahun ini tidak kesampaian apabila terkandas di peringkat separuh akhir kepada wakil Jerman, Alexander Zverev semalam.
Busta pula telah mempamerkan aksi dalam kelas tersendiri pada kempen kali ini apabila terdahulu menundukkan pemain No. 2 dunia, Daniil Medvedev dari Rusia di peringkat suku akhir.
Bagaimanapun, Djokovic yang mewakili kontinjen Serbia pasti tidak ‘ralat’ apabila gagal pada penentuan pingat gangsa pada edisi kali ini memandangkan pernah meraih pingat tersebut pada temasya 2008 di Beijing.
Djokovic yang sudah meraih 20 kejuaraan Grand Slam akan mengalihkan tumpuan untuk mengharungi satu lagi kejohanan berprestij, Terbuka Amerika Syarikat (AS) pada penghujung bulan depan. – K! ONLINE


Edika Yusof dikecam sokong perarakan ‘Keluar dan #Lawan’
Oleh MOHAMMAD SHAHEMY AZMI

31 Julai 2021, 5:55 pm
PETALING JAYA – Aktor Edika Yusof dikecam netizen gara-gara meninggalkan komen seolah-olah menyokong perarakan ‘Keluar dan #Lawan’ bagi mendesak seluruh menteri Kabinet meletak jawatan yang diadakan di ibu negara pagi tadi.
Berdasarkan komen yang ditinggalkan Edika dalam satu hantaran Facebook media tempatan, pelakon berusia 54 tahun itu berpendapat tindakan mengadakan perarakan tersebut adalah wajar sebagai simbolik mewakili ‘suara rakyat’ yang berani untuk mendesak kerajaan hari ini berundur (meletak jawatan).
“Ini rakyat, bukan parti politik. Berani kerana benar. Kalau tidak buat begitu (perarakan), ramai lagi akan mati (akibat Covid-19). Tolong hormati mereka kerana berani,” tulisnya.
Menerusi komen yang ditinggalkan itu juga, pelakon yang pernah memegang watak Jeffri dalam filem Maria Mariana itu juga berkata, perarakan protes tersebut tidak perlu dibimbangkan kerana dilakukan di kawasan terbuka dan selamat.
“Diadakan di kawasan terbuka dan selamat. Vitamin D daripada pancaran matahari akan membunuh virus (Covid-19). InshaAllah,” katanya.
Bagaimanapun, pendapat yang disuarakan Edika itu tidak mendapat sokongan daripada netizen apabila rata-rata menghentam kenyataan tersebut dan menyifatkan pelakon berkenaan sebagai ‘tidak punya otak’.

TANGKAP layar antara komen yang dilemparkan kepada pelakon berkenaan.
“Artis jarang bijak. Ini semua pengikut politik. Rakyat sebenarnya duduk rumah,” komen seorang netizen.
“Sepatutnya awak ikut sekali perarakan. Barulah mereka akan bertambah semangat lagi dengan adanya ketua seperti awak,” kata seorang pengguna Facebook.
Terdahulu, satu perarakan protes oleh sekumpulan individu lengkap berpakaian hitam telah diadakan sekitar pukul 10 pagi tadi dari Stesen Transit Aliran Ringan (LRT) Masjid Jamek menuju ke Dataran Merdeka.
Perarakan tersebut dibuat sebagai desakan agar seluruh menteri Kabinet meletak jawatan kerana didakwa gagal menangani Covid-19. – K! ONLINE


Caprice ingin ajar rakyat Palestin bisnes online
Oleh KOSMO!

31 Julai 2021, 5:44 pm
PETALING JAYA – Tekadnya untuk membawa perubahan ke bumi Palestin tidak pernah pudar walaupun dihujani 1,001 kecaman daripada netizen.
Caprice atau nama sebenarnya Ariz Ramli, 33, menerusi satu hantaran Instagramnya memberitahu salah satu misi yang hendak dibawa ke Palestin ialah untuk membantu mengubah ekonomi rakyat negara tersebut.
“Salah satu misi saya di Palestin ialah membantu sesetengah keluarga bagi mencari atau membina produk baharu, membentuk bisnes online dengan mengaplikasikan cara saya menjalankan perniagaan dalam talian seperti di Malaysia.
“Kita akan cipta satu jenama untuk mereka, mengajar setiap keluarga dan menyerahkan produk ini untuk mereka jalankan sendiri. Insya-Allah semua itu akan membantu meningkatkan sumber kewangan dan ekonomi Palestin,” tulis aktivis sensasi itu dalam entri tersebut.
Difahamkan, Caprice masih berada di Mesir untuk meneruskan misi ke Gaza yang masih belum kesampaian.
Pelantun lagu Baby Sayang itu telah terbang ke Mesir pada bulan lalu bagi menyempurnakan misi kemanusiaan hasil gabungan dengan 16 ahli misi HM4P yang diketuai Pengerusi Biro Kebajikan UMNO Malaysia (BKUM), Datuk Seri Abdul Azeez Abdul Rahim.

Untuk rekod, nama Caprice meledak selepas mencetuskan kontroversi apabila membuat beberapa dakwaan terhadap pendakwah, Ebit Lew berhubung misi bantuan ke Gaza baru-baru ini. – K! ONLINE


Wartawan dikecam tulis tajuk gaya seksi bidadari bulu tangkis di ranjang
Oleh KOSMO!

31 Julai 2021, 4:55 pm
JAKARTA – Seorang wartawan Indonesia yang menulis tajuk berita berbaur lucah berkaitan atlet wanita yang menyertai Sukan Olimpik Tokyo 2020 telah menimbulkan kemarahan netizen, lapor laman Coconuts.co kelmarin.
Wartawan yang hanya digelar sebagai RP itu bekerja dengan portal berita sensasi Viva News.
Dia menulis tajuk berita berbaur lucah terhadap atlet Olimpik seperti ‘Gaya seksi bidadari bulu tangkis Australia di atas ranjang yang mengghairahkan’ dan ‘aksi mengangkang pemain badminton Kanada membuatkan kami tidak tahan’.
Kebanyakan artikel yang ditulis RP sudah ditarik balik oleh Viva News, namun beberapa tangkap layarnya sempat diambil dan dimuat naik dalam akaun Instagram @lambe_turah seterusnya mencetuskan kemarahan netizen.
“Jika saya, saya akan terus meletak jawatan kerana malu dengan rakan sepejabat,” tulis seorang netizen.
“Mengapa ya tajuknya terarah kepada perkara yang bukan-bukan,” tulis seorang lagi netizen.

RP dan Viva News bagaimanapun belum membuat sebarang permohonan maaf namun RP dikhabarkan sudah memadam akaun Twitternya. -Agensi


Mesyuarat Khas Dewan Rakyat Isnin ini ditangguh
Oleh NUR HUDA MUSA

31 Julai 2021, 5:47 pm
PETALING JAYA – Mesyuarat Khas Penggal Ketiga Parlimen ke-14 bagi Dewan Rakyat pada Isnin ini ditangguhkan ke suatu tarikh yang akan ditetapkan kelak.
Di dalam surat Pemberitahu Sidang Khas bertarikh 31 Julai 2021 yang dikeluarkan dan ditandatangani oleh Setiausaha Dewan Rakyat, Nizam Mydin Bacha Mydin berkata, penangguhan itu adalah selaras dengan cadangan Ketua Pengarah Kesihatan serta penilaian risiko Covid-19.
“Pemakluman ini dibuat oleh Perdana Menteri selaras dengan Peraturan Mesyuarat 11 (3), Peraturan-peraturan Majlis Mesyuarat Dewan Rakyat.
“Penangguhan ini juga susulan perkembangan terbaharu penularan jangkitan Covid-19 yang mana Kementerian Kesihatan (KKM) berpendapat bahawa Parlimen Malaysia merupakan lokaliti berisiko untuk berlakunya jangkitan Covid-19,” katanya di sini hari ini.
Semalam, Kosmo! melaporkan sebanyak 11 kes positif Covid-19 telah dikesan selepas seramai 1,183 individu yang hadir dan berada di Parlimen menjalani ujian saringan pengesanan Covid-19 menggunakan ujian kendiri RTK Ag saliva test kit sejak 26 Julai lalu. – K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Pasaran eksport minyak sawit terus berkembang
Oleh TENGKU DANISH BAHRI TENGKU YUSOFF

31 Julai 2021, 4:14 pm
KUALA NERUS – Sekatan negara-negara Kesatuan Eropah (EU) ke atas minyak sawit Malaysia tidak menjejaskan pulangan lumayan terhadap pasaran bahan komoditi itu kepada negara.
Menteri Perusahaan, Perladangan dan Komiditi, Datuk Dr. Mohd. Khairuddin Aman Razali berkata, eksport minyak sawit negara terus berkembang pesat di Timur Tengah dan Afrika sepanjang tempoh Perintah Kawalan Pergerakan (PKP) sejak Mac tahun lalu.
Ahli Parlimen Kuala Nerus itu berkata, kerancakan pasaran sawit menyaksikan industri berkenaan menjadi penyumbang kedua terbesar kepada Keluaran Dalam Negara Kasar (KDNK) negara.
“Beberapa negara seperti Mesir dan Turki telah bersetuju mengimport minyak sawit keluaran negara ke negara masing-masing.
“Kita tidak anggap EU sebagai pasaran besar memandangkan mereka cuba halang industri perladangan sawit Malaysia untuk penggunaan biodiesel,” katanya di sini hari ini.  – K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Dhabitah layak ke final
Oleh MUHAMMAD ZUHAILY BADLISHAH

31 Julai 2021, 3:40 pm
PENERJUN negara, Nur Dhabitah Sabri berjaya mengesahkan tempat ke final acara tiga meter (m) papan anjal individu Sukan Olimpik Tokyo 2020 esok.
Kejayaan itu hadir selepas Dhabitah muncul 12 penerjun terbaik pada saingan separuh akhir di Pusat Akuatik Tokyo sebentar tadi.
Atlet dari Kuala Lumpur berusia 22 tahun itu berjaya mengumpul 312.60 markah selepas lima terjunan untuk meraih tempat keenam daripada 18 penerjun.
Ia bukan tugas mudah buat Dhabitah di final esok kerana bakal berdepan cabaran daripada dua pilihan utama dari China, Shi Tingmao dan Wang Han yang berjaya meraih pingat emas 3m papan anjal seirama baru-baru ini.
Lawan lain buat Dhabitah esok ialah Jennifer Abel dari Kanada, Aranza Vazquez Montano (Mexico), Krysta Palmer, Hailey Hernandez (Amerika Syarikat), Tina Punzel (Jerman), Esther Qin (Australia), Inge Jansen (Belanda), Maria Poliakova (ROC) dan Michelle Heimberg (Switzerland).
Saingan final berkenaan dijangka berlangsung pada pukul 2 petang (waktu Malaysia). – K! ONLINE


Perak belum terima baki dos vaksin
Oleh ASLIZA MUSA

31 Julai 2021, 3:43 pm
LENGGONG – Kerajaan negeri masih belum memperolehi baki dos vaksin Covid-19 sebanyak 250,569 yang sepatutnya diterima pada hujung bulan ini.
Menteri Besar, Datuk Saarani Mohamad berkata, kekurangan bekalan vaksin itu menyebabkan terdapat Pusat Pemberian Vaksin (PPV) terpaksa memperlahankan operasi.
“Sepatutnya dapat pada hujung bulan ini, maknanya minggu ini, tapi saya fikir tidak sepenuhnya (kuota dos vaksin) kita akan dapat.
“Jika terima sepenuhnya, maka semua PPV di seluruh negeri akan berfungsi tetapi sekarang ada PPV yang memperlahankan tugas ekoran kekurangan bekalan,” katanya.
Beliau berkata demikian ketika ditemui pemberita selepas program Penyerahan Bantuan Makanan Nelayan Darat Daerah Lenggong anjuran Jabatan Perikanan Perak di Pusat Pekasam Negara di sini hari ini.
Saarani sebelum ini memberitahu, Perak bakal menerima bekalan vaksin yang dijadualkan pada Julai adalah sebanyak 688,760 dos

Sehingga Isnin lepas, sebanyak 438,191 dos baharu diterima manakala baki 250,569 lagi dijangka diterima pada akhir minggu ini. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Wanita dikesan positif selepas suntik vaksin
Oleh ABDUL RASHID ABDUL RAHMAN

31 Julai 2021, 4:29 pm
BENTONG – Orang ramai yang hadir bagi mendapatkan suntikan vaksin di Dewan Arena Bentong di sini semalam gempar apabila seorang daripada individu yang datang bagi mendapatkan suntikan vaksin didapati positif Covid-19.
Difahamkan wanita berkenaan hadir kira-kira pukul 12.30 tengah hari dan berada di situ sehingga pukul 2.30 petang bagi mendapatkan suntikan vaksin.
Bagaimanapun, wanita berkenaan difahamkan mengalami batuk yang semakin teruk selepas menerima suntikan vaksin membuatkan pegawai kesihatan bertugas melakukan pemeriksaan seterusnya melakukan ujian calitan.
Sejurus mendapati ujian calitan adalah positif Covid-19, wanita berkenaan kemudiannya dibawa ke hospital oleh sebuah ambulans.
Wanita berkenaan yang dikatakan tinggal di Taman Harmoni di sini mengalami demam dan gejala batuk sejak seminggu lalu.
Difahamkan, kira-kira 1,200 orang hadir mendapatkan suntikan vaksin dos pertama di Dewan Arena Bentong semalam dan program suntikan di dewan berkenaan diteruskan lagi hari ini.

Sementara itu Kosmo! tidak dapat mendapatkan penjelasan lanjut mengenai kejadian terbabit daripada Jabatan Kesihatan apabila Pengarah Kesihatan Pahang baharu dijadual mula bertugas esok.
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


17,786 kes baharu hari ini
Oleh SITI A'ISYAH SUKAIMI

31 Julai 2021, 3:48 pm
PUTRAJAYA – Sebanyak 17,786 kes baharu dilaporkan hari ini, iaitu rekod tertinggi setakat ini menjadikan jumlah kes positif Covid-19 sebanyak 1,113,272 kes.
Ketua Pengarah Kesihatan, Tan Sri Dr. Noor Hisham Abdullah berkata, Selangor merekodkan sebanyak 6,400 kes, diikuti oleh Kuala Lumpur (1,962 kes), Kedah (1,389 kes), Johor (1,144 kes) dan Sabah (1,035 kes).
“Negeri Sembilan (929 kes), Terengganu (883 kes), Perak (775 kes), Pulau Pinang (713 kes), Melaka (697 kes), Pahang (653 kes), Kelantan (580 kes), Sarawak (485 kes) dan Putrajaya (116 kes).
“Selebihnya Perlis (16 kes) dan Labuan (sembilan kes),” katanya pada Facebook beliau di sini hari ini. -K! ONLINE.
Jika anda mengalami kemurungan dan tekanan hubungi:
MHPSS di 03-29359935 atau 014-3223392

Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Individu terlibat, sokong perhimpunan akan disiasat
Oleh WAT KAMAL ABAS

31 Julai 2021, 4:09 pm
LARUT – Polis akan menjalankan siasatan berhubung penglibatan kumpulan termasuk pemimpin politik dalam perhimpunan menyokong gerakan protes terhadap kerajaan.
Penglibatan kumpulan itu yang didalangi oleh individu yang sama dilihat sebagai penghasut bertujuan merosakkan imej negara.
Menteri Dalam Negeri, Datuk Seri Hamzah Zainuddin berkata, pihaknya mengesan individu tertentu
dan akan mengambil tindakan susulan sewajarnya.
“Individu-individu yang sama dilihat melontarkan kemarahan apabila kerajaan membenarkan kilang beroperasi, namun mereka juga yang mengarahkan dan menghasut supaya semua orang turun untuk berkumpul.
“Jika diteliti, kita akan faham bahawa kumpulan-kumpulan ini hanyalah hendak memecah-belahkan keadaan serta menimbulkan kegusaran pada rakyat,” katanya pada sidang akhbar di Ibu Pejabat Polis Daerah (IPD) Selama di sini hari ini.
Terdahulu, Hamzah menyerahkan cek Tabung Amanah Perwira dan Pertahanan Negara kepada balu pegawai Jabatan Penjara Malaysia, Ida Marsita Harun, 45.

Suaminya, Allahyarham Sarjan Mohamad Nasrul Othman, 47, yang bertugas di Penjara Alor Setar meninggal dunia pada 28 September tahun lalu akibat Covid-19. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Terengganu cadang buka PPV khas sektor pelancongan
Oleh MOHD AZLI ADLAN

31 Julai 2021, 4:43 pm
KUALA NERUS – Jabatan Perlancongan Negeri Terengganu berhasrat untuk membuka pusat pemberian vaksin (PPV) sektor pelancongan.
Pengarah Pelancongan Terengganu, Fadli Yusof Zakaria berkata, PPV khas terbabit akan memberi fokus kepada pemain industri pelancongan dalam kalangan kakitangan hotel dan resort di negeri tersebut.
Beliau berkata, pembukaan PPV khas tersebut merupakan insiatif mempercepatkan imuniti berkelompok dalam kalangan pemain industri pelancongan Terengganu.
“Buat masa ini, kita memberi tumpuan kepada 5,000 penggiat industri pelancongan yang terdapat di kawasan kepulauan seperti Pulau Kapas, Pulau Redang dan Pulau Perhentian yang dijangka selesai sepenuhnya pada akhir bulan depan menerusi program outreach vaksinasi.
“Begitupun hasrat untuk membentuk gelombong pelancongan di Terengganu seawal bulan September depan mungkin berdepan cabaran kerana masih ramai pemain industri dalam kalangan kakitangan hotel dan resort di tanah besar (daratan) masih belum menerima suntikan vaksin Covid-19,” katanya di sini hari ini.
Terdahulu beliau ditemui ketika memantau program Outreach Vaksinasi Pulau Redang yang melibatkan 1,270 orang termasuk 517 pengusaha dan pekerja resort di pulau peranginan terkenal tersebut.

Fazli Yusof berkata, cadangan pembukaan PPV sektor pelancongan tersebut telah dikemukakan kepada Majlis Keselamatan Negara (MKN) dan Kementerian Kesihatan Malaysia (KKM) baru-baru ini.
Beliau berkata, PPV khas yang memberi tumpuan kakitangan di 637 hotel dan resort yang terdapat di Terengganu dicadang bakal dibuka di salah sebuah hotel di Kuala Terengganu. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


TPM doakan peserta perhimpunan tidak dijangkiti Covid-19
Oleh ZULKIFLI MANZOR

31 Julai 2021, 4:41 pm
KUALA LUMPUR – Timbalan Perdana Menteri, Datuk Seri Ismail Sabri Yaakob mendoakan peserta perhimpunan berpakaian hitam di ibu negara pagi tadi tidak dijangkiti Covid-19.
Menurut beliau, perbuatan mereka adalah berbahaya kerana Covid-19 kini berada di mana-mana dan sesiapa sahaja berisiko dijangkiti.
“Saya bimbangkan keselamatan peserta perhimpunan tersebut kerana terdedah kepada bahaya jangkitan Covid-19.
“Mungkin ada yang dijangkiti dan bawa pulang ke rumah Covid-19 lalu merebak hasil daripada perhimpunan tersebut.
“Saya namun mendoakan mereka semua selamat dan tidak dijangkiti Covid-19,” katanya selepas meninjau operasi pemberian vaksin Covid-19 di Pusat Pemberian Vaksin (PPV) Stadium Nasional Bukit Jalil serta Axiata Arena Bukit Jalil dekat sini hari ini.
Beliau mengulas tindakan sekumpulan 50 individu mengadakan protes di kawasan berhampiran Stesen Transit Aliran Ringan (LRT) Masjid Jamek di ibu negara kira-kira pukul 10 pagi ini.

Mereka menyertai himpunan ‘Keluar dan #Lawan yang mendesak agar Perdana Menteri dan seluruh kabinetnya meletak jawatan.
Terdahulu, Ismail Sabri menerangkan, tidak perlu untuk mana-mana pihak mengadakan protes jalanan dengan alasan untuk menyampaikan suara rakyat.
Kata beliau, kerajaan sentiasa mendengar suara rakyat walau dalam apa jua bentuk platform termasuk media sosial.
Jelasnya, beliau sendiri menerima banyak cadangan daripada rakyat melalui pesanan Whatsapp.
“Kita dengar suara rakyat dari mana-mana. Whatsapp pun kita dengar. Saya setiap hari dapat cadangan daripada rakyat melalui pesanan Whatsapp.
“Setiap pandangan kita beri perhatian. Pelan Pemulihan Negara (PPN) kita bentang di Parlimen untuk dapat pandangan tambah baik. Tidak perlu sampai ke jalanan,” katanya.
Tambah beliau, tindakan kumpulan terbabit merupakan satu kesalahan dibawah Akta 342 untuk mencegah dan mengawal penyakit berjangkit.
Menurut beliau, sebarang bentuk perhimpunan tidak dibenarkan pada waktu pandemik Covid-19 ketika ini. – K! ONLINE


Polis kenal pasti penganjur, peserta ‘Keluar dan #Lawan’
Oleh EDDY AQMAL MOHAMED HAMIDI

31 Julai 2021, 4:36 pm
KUALA LUMPUR – Polis Diraja Malaysia (PDRM) akan menjalankan tindakan susulan berhubung perhimpunan ‘Keluar dan #Lawan’ yang diadakan di Dataran Merdeka di sini pagi tadi.
Ketua Polis Daerah Dang Wangi, Asisten Komisioner Mohamad Zainal Abdullah berkata, menerusi tindakan susulan itu, pihak polis akan mengenal pasti penganjur serta mengambil tindakan terhadap semua individu yang terlibat dalam perhimpunan itu.
“Dianggarkan kira-kira 400 individu terlibat dalam perhimpunan berkenaan jadi kita akan mengenal pasti mereka dan kita ada kaedah untuk berbuat demikian.
“Pihak polis juga tidak menolak kemungkinan bahawa mereka mungkin penganjur yang sama dalam konvoi ‘Bendera Hitam’ pada Sabtu lalu,” katanya pada satu sidang akhbar di Ibu Pejabat Polis Daerah Dang Wangi di sini hari ini.
Menurut Mohamad Zainal, dalam tempoh Perintah Kawalan Pergerakan (PKP) berkuat kuasa, tiada sesiapa pun yang dibenarkan untuk berhimpun atau terlibat dalam perhimpunan walaupun ia merupakan perhimpunan aman sekalipun.
“Pemantauan yang dilakukan mendapati kesemua peserta memakai pelitup muka namun sukar untuk mengatakan bahawa mereka patuhi penjarakan sosial memandangkan sukar untuk menjaga jarak sekiranya kita berhimpun dan berarak sebegitu.

“Walaupun ia merupakan perhimpunan aman bagi maksud sosial, keagamaan dan sukan sekalipun, tidak dibenarkan sama sekali untuk berhimpun di bawah Peraturan 10 Peraturan-Peraturan Pencegahan Dan Pengawalan Penyakit Berjangkit (Langkah-Langkah Di Dalam Kawasan Tempatan Jangkitan) Pelan Pemulihan Negara 2021,” jelas beliau.
Terdahulu, seramai kira-kira 400 individu mula berkumpul di kawasan berhampiran Stesen Transit Aliran Ringan (LRT) Masjid Jamek di ibu negara sejak pukul 10 pagi tadi bagi menyertai himpunan ‘Keluar dan #Lawan’ yang mendesak agar Perdana Menteri dan seluruh kabinetnya meletak jawatan.
Kumpulan berkenaan dilihat memakai pakaian hitam dengan memegang kain rentang, plakad serta ada di antara mereka yang dilihat memakai topi keselamatan dengan niat untuk berarak ke Dataran Merdeka.
Kumpulan tersebut mula berarak menuju ke Dataran Merdeka kira-kira pukul 11.25 pagi sebelum dihalang oleh pihak polis yang kemudiannya mengarahkan agar mereka beredar pada pukul 12.25 tengah hari.- K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Bergson jadi sandaran JDT kutip 3 mata
Oleh KOSMO!

31 Julai 2021, 4:10 pm
Oleh MOHAMAD FAIZAL HASHIM
AYAM tambatan Johor Darul Ta’zim (JDT), Bergson Da Silva sekali lagi akan menjadi sandaran ketua jurulatih, Benjamin Mora untuk memastikan tiga mata berada dalam genggaman apabila menerima kunjungan Perak FC di Stadium Sultan Ibrahim, Iskandar Puteri malam ini.
Penyerang kelahiran Brazil itu kembali mendapat sentuhan penyudahnya apabila membantu pasukan meraih kemenangan apabila menjaringkan satu gol dalam perlawanan menentang UiTM FC dan Selangor FC sebelum ini.
Mora memberitahu, persembahan memukau pemain berusia 30 tahun itu menjadi nadi buat jentera serangan Harimau Selatan menjadi lebih berbisa dan digeruni pasukan lawan.
“Seperti yang kita tahu, karier dia bersama JDT bermula dengan sangat baik, namun apabila pasukan menyertai kejohanan Liga Juara-juara Asia (ACL) bulan lalu, dia berdepan kesukaran untuk merekodkan sebarang jaringan dan kemarau gol.
“Namun kini, nampaknya dia sudah mula menemui sentuhan ketika berdepan UiTM minggu lalu. Permainannya semalam juga lebih berkeyakinan apabila banyak membuat larian, memberi tekananan kepada pemain lawan serta banyak membuat percubaan.

“Jadi, kita harap dia dapat mengekalkan rentak ini seterusnya memberi impak positif buat pasukan untuk beraksi dengan lebih baik mengharungi baki tujuh perlawanan,” katanya.
Dalam pada itu, Mora turut melemparkan pujian kepada terhadap pemain simpanan yang menunjukkan kesungguhan dan membayar kepercayaan yang diberikan dengan melaksanakan tugas dengan baik.
Katanya, Mohamadou Sumareh yang dimasukkan pada babak kedua berjaya memahatkan nama dalam senarai penjaring sekali gus memastikan JDT membawa pulang tiga mata selain melebarkan kedudukan kepada enam mata di hadapan pencabar terdekat, Terengganu FC.
“Tiada istilah pemain pilihan dalam kamus pengurusan saya dan pemilihan bagi kesebelasan pertama adalah mengikut siapa yang berada di tahap terbaik ketika itu.
“Tidak mustahil mereka yang diletakkan di bangku simpanan sebelum ini berada di senarai pemain utama apabila berjaya menyakinkan saya bahawa mereka berada di prestasi terbaik dan mampu menggalas tugas dengan cemerlang,” ujarnya. – K! ONLINE


TFC gigit jari diikat Sabah
Oleh TENGKU DANISH BAHRI TENGKU YUSOFF

1 Ogos 2021, 11:40 pm
KUALA NERUS – Hasrat Terengganu FC (TFC) kembali ke landasan kemenangan tidak kesampaian apabila sekadar seri tanpa jaringan dengan Sabah dalam aksi Liga Super di Stadium Sultan Mizan Zainal Abidin di sini sebentar tadi.
Skuad Sang Penyu sepatutnya boleh tersenyum dengan meraih tiga mata penuh namun gol penyerang import, David Da Silva menerusi sepakan percuma pada minit ke-89 dibatalkan pengadil Suhaizi Shukri.
Terdahulu, TFC selaku tuan rumah bermula baik pada minit ketujuh menerusi percubaan deras Faisal Abdul Halim yang tepat ke arah penjaga gol.
Berpunca gerakan dari sebelah kanan, Faisal sekali lagi mencemaskan kubu pihak lawan apabila memasuki kotak penalti namun tolakannya kali ini agak lemah pada minit ke-16.
Kekebalan benteng Sabah kemudian memaksa TFC mencuba dari jarak jauh yang menyaksikan rembatan leret Mohd. Faiz Nasir pula sekadar tersasar ke sebelah tepi pintu gol pada minit ke-35.
Peluang terbaik tuan rumah menjelma melalui pemain tengah, Dechi Marcel yang melepasi perangkap ofsaid sebelum sepakannya menggegar palang gol Sabah pada minit ke-40.

Sabah kembali memperkemaskan rentak selepas rehat dan kemasukan Saddil Ramdani hampir membuahkan hasil pada minit ke-56 melalui percubaan lencong dari sebelah kanan.
Ketika aksi berbaki satu minit, sepakan percuma penyerang TFC, David Da Silva, berjaya menerjah jaring gol sebelum dibatalkan pengadil, Suhaizi Shukri secara kontroversi yang memaksa kedudukan 0-0 kekal sehingga wisel penamat.
Keputusan itu menyaksikan TFC kini semakin ketinggalan lapan mata di belakang pendahulu, Johor Darul Ta’zim dengan 31 mata manakala Sabah pula naik satu anak tangga ke kedudukan ketujuh dengan saingan Liga Super masih berbaki enam perlawanan. – K! ONLINE


Kes varian Delta disyaki berlaku di Parlimen
Oleh LUQMAN RIDHWAN MOHAMED NOR

1 Ogos 2021, 11:36 pm
PETALING JAYA – Sebanyak empat kes Covid-19 yang dilaporkan di Parlimen pada 29 Julai lalu disyaki akibat varian Delta atau Kappa.
Ketua Pengarah Kesihatan, Tan Sri Dr. Noor Hisham Abdullah berkata, empat sampel yang diambil daripada individu dijangkiti virus tersebut telah diserahkan kepada Institut Penyelidikan Perubatan (IMR) hari ini.
“IMR menerima empat sampel bagi menjalani genome sequencing di Makmal Kesihatan Awam Kebangsaan Sungai Buloh.
“Empat sampel tersebut adalah daripada kes positif di Parlimen yang dikesan pada 29 Julai lalu, yang mana ujian pengesanan Real-Time Reverse Transcription-Polymerase Chain Reaction (RT-PCR) menunjukkan hasil positif dengan nilai CT rendah,” ciapnya di Twitter hari ini. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Emas lompat tinggi dikongsi dua atlet
Oleh KOSMO!

1 Ogos 2021, 9:41 pm
SAINGAN olahraga Sukan Olimpik Tokyo 2020 mencipta keunikan tersendiri apabila menyaksikan atlet Qatar, Mutaz Essa Barshim dan Gianmarco Tamberi dari Itali berkongsi pingat emas dalam acara lompat tinggi.
Ia berlaku selepas Barshim, 30, dan Tamberi, 29, gagal dalam tiga percubaan untuk melepasi had ketinggian terakhir, 2.39 meter (m) pada aksi final yang berlangsung di Stadium Olimpik sebentar tadi.
TAMBERI
Kegagalan itu menyaksikan kedua-dua mereka berkongsi kedudukan teratas selepas masing-masing berjaya melepasi had ketinggian pada percubaan pertama bermula 2.19m, 2.24m, 2.27m, 2.30m, 2.33m, 2.35m dan 2.37m.
Menariknya, pemenang pingat gangsa, Maksim Nedasekau dari Belarus juga berjaya melepasi had ketinggian 2.37m.
Namun, Nedasekau terpaksa berpuas hati di tempat ketiga selepas terpaksa melakukan lompatan kedua untuk melepasi had ketinggian pertama, 2.19m. – K! ONLINE


Rojas cipta rekod dunia, raih emas
Oleh KOSMO!

1 Ogos 2021, 9:28 pm
ATLET  Venezuela, Yulimar Rojas berada dalam kelas tersendiri apabila memenangi pingat emas acara lompat kijang wanita dengan catatan rekod dunia baharu pada Sukan Olimpik Tokyo 2020.
Rojas melakukan lompatan sejauh 15.67 meter (m) pada final di Stadium Olimpik sebentar tadi sekali gus memecahkan rekod dunia 15.50m yang dilakukan atlet Ukraine, Inessa Kravets di Gothenburg, Sweden pada 1995.
Lebih manis, ia adalah pingat emas pertama buat dirinya dan juga Venezuela di pentas Olimpik selepas memenangi tempat kedua sewaktu edisi Rio 2016.
Pingat perak lompat kijang wanita sebentar tadi pula dimenangi Patricia Mamona dari Portugal dengan catatan 15.01m.
Tempat ketiga menjadi milik atlet Sepanyol, Ana Peleteiro yang melakukan lompatan sejauh 14.87m sewaktu percubaan kelima. – K! ONLINE


KKM cadang sesi mesyuarat di Parlimen ditangguh dua minggu
Oleh NOR IDAYU BOSRO

1 Ogos 2021, 9:18 pm
PUTRAJAYA – Kementerian Kesihatan (KKM) mencadangkan semua sesi mesyuarat termasuk Mesyuarat Jawatankuasa Pilihan dan Pilihan Khas Parlimen ditangguhkan sementara waktu untuk tempoh dua minggu bermula 29 Julai lalu.
Penangguhan sementara itu turut meliputi pembentangan yang dirancang di Parlimen atau yang membabitkan individu berada di bangunan berkenaan pada 26 hingga 29 Julai lalu.
Ketua Pengarah Kesihatan, Tan Sri Dr. Noor Hisham Abdullah berkata, cadangan KKM itu mengambil kira hasil penilaian risiko semasa dan bagi mencegah penularan jangkitan Covid-19 dari berlaku di Parlimen.
“Hasil penilaian risiko yang dilakukan selepas mengambil kira faktor epidemiologi serta persekitaran mendapati sidang Parlimen adalah perhimpunan berisiko tinggi untuk berlaku penularan Covid-19,” katanya dalam satu kenyataan di sini hari ini.
Mengulas lanjut, Noor Hisham berkata, salah satu faktor epidemiologi menunjukkan enam kes iaitu satu satu kes pertama dan lima kes pengesahan lanjut dengan ujian RT PCR adalah dengan kadar kebolehjangkitan tinggi dan berpotensi menjadi superspreader.
Selain itu, katanya, ramai dalam kalangan yang hadir ke Sidang Mesyuarat Khas Parlimen dalam kategori warga emas dan kemungkinan mempunyai faktor komorbid yang meningkatkan risiko jangkitan.

“Faktor lain ialah tidak semua individu yang hadir di Parlimen telah mendapat vaksinasi Covid-19 yang lengkap” jelasnya.
Beliau berkata, penilaian risiko kejadian jangkitan Covid-19 di Parlimen akan dinilai semula dari semasa ke semasa. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Jacobs tawan trek 100m Olimpik Tokyo
Oleh KOSMO!

1 Ogos 2021, 9:08 pm
PELARI Itali, Lamont Marcell Jacobs mencipta kejutan apabila menjuarai 100 meter (m) Sukan Olimpik Tokyo 2020 sekali gus menghadiahkan gelaran raja pecut pertama buat negara itu.
Jacobs muncul juara selepas mencatat masa 9.80 saat (s) pada final di Stadium Olimpik sebentar tadi menewaskan pemenang pingat perak dari Amerika Syarikat, Fred Kerley yang mencatatkan 9.84s.
Pingat gangsa pula dimenangi jaguh pecut Kanada, Andre de Grasse dengan catatan 9.89s. – K! ONLINE


Proses penempatan aktivis ikut prosedur
Oleh MUHD AFIQ AL-HAFIZ MAT YUSOF

1 Ogos 2021, 10:05 pm
KUALA LUMPUR – Polis menafikan dakwaan aktivis, Sarah Irdina Mohamad Arif yang mendakwa telah dipaksa bogel dan membuka pakaian dalam ketika berada di pusat tahanan polis.
Aktivis berusia 20 tahun berkenaan telah ditahan pada Khamis lalu bersabit akaun Twitter Misi: Solidariti yang dikendalikannya.
Ketua Polis Daerah Sentul, Asisten Komisioner Beh Eng Lai berkata, proses penempatan aktivis berkenaan adalah mengikut prosedur yang telah ditetapkan.
“Sarah Irdina telah ditahan dan dimasukkan ke dalam Lokap Berpusat Kuala Lumpur, Jinjang pada Khamis lalu kira-kira pukul 7 malam atas kesalahan di bawah Seksyen 4(1) Akta Hasutan 1948.
“Proses penempatan aktivis berkenaan ke dalam lokap adalah menepati prosedur yang telah ditetapkan di bawah Kaedah-Kaedah Lokap 1953 (L.N.328/1953) dan Perintah Tetap Ketua Polis Negara A118,” katanya dalam satu kenyataan di sini hari ini.
Eng Lai memberitahu, sebelum dimasukkan ke dalam sel lokap, setiap tahanan akan dibawa ke dalam bilik khas untuk diperiksa oleh petugas lokap dan untuk kes ini, anggota lokap wanita telah memeriksa aktivis itu bagi memastikan tiada sebarang kecederaan fizikal dan tiada barang salah dibawa masuk ke dalam lokap.

“Seterusnya, aktivis berkenaan telah menukar pakaiannya kepada pakaian lokap berwarna ungu. Proses menukar pakaian ini dilakukan di dalam bilik khas yang tidak boleh dilihat oleh orang lain.
“Sepanjang penahanannya di dalam lokap, prosedur tetap operasi (SOP) lokap dipatuhi sepenuhnya. Sel lokap aktivis tersebut hanya ditempatkan petugas dan tahanan wanita sahaja. Petugas atau tahanan lelaki adalah tidak dibenarkan lalu atau masuk ke kawasan tersebut,” jelasnya.
Tambahnya, wanita berkenaan telah dibebaskan dengan jaminan polis pada Jumaat lalu kira-kira pukul 12.30 tengah malam.
Terdahulu, tular di media sosial mendakwa aktivis berkenaan trauma dan dipaksa berbogel termasuk membuka pakaian dalam sebelum memasuki lokap tahanan. – K! ONLINE.
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Mayat mangsa lemas Sungai Cherul akhirnya ditemui
Oleh NIK NUR IZZATUL HAZWANI NIK ADNAN

1 Ogos 2021, 9:23 pm
KEMAMAN – Pasukan mencari dan menyelamatkan akhirnya menemui mayat pemuda yang lemas di Sungai Cherul berhampiran Kampung Lubuk Batu, Chukai di sini hari ini.
Mayat Mohamad Shafiq Ab Llah, 20, yang dihanyutkan arus deras sungai itu semalam ditemui pada pukul 5.15 petang tadi.
Ketua Zon 2 Jabatan Bomba dan Penyelamat (JBPM) Terengganu, Azman Alias berkata, mayat mangsa yang lengkap berpakaian telah dijumpai terapung pada kedudukan kira-kira 20 meter dari lokasi dia dilaporkan hilang.
“Mayat mangsa timbul selepas pasukan mencari dan penyelamat melakukan teknik olak air menggunakan bot.
“Sebaik dibawa ke tebing sungai, mayat mangsa terus dihantar ke Unit Forensik Hospital Kemaman di sini untuk dibedah siasat,” katanya ketika ditemui di lokasi kejadian hari ini.
Kosmo! Online semalam melaporkan Mohamad Shafiq dari Felda Cherul 1 dekat sini dikhuatiri lemas selepas dibawa arus deras Sungai Cherul pada pukul 6.30 petang.

Sewaktu kejadian, dia yang merupakan anak bongsu daripada tiga beradik dan tiga sahabatnya dikatakan sedang menjala ikan di kawasan tersebut. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Esteban Ocon julang kemenangan sulung F1
Oleh KOSMO!

1 Ogos 2021, 11:47 pm
BUDAPEST – Pelumba pasukan Alpine, Esteban Ocon melakukan kejutan apabila menjuarai perlumbaan Formula Satu (F1) di Grand Prix (GP) Hungary sebentar tadi meskipun saingan itu dihentikan akibat kemalangan tragis sejurus pusingan pertama.
Kemalangan tersebut membuka peluang pemandu Mercedes, Lewis Hamilton untuk menjuarai saingan tersebut namun kesilapan strategi tayar memberi masalah hingga menyebabkan Hamilton mengakhiri perlumbaan kedudukan podium ketiga.
Bagaimanapun, kesilapan pasukan Mercedes itu digunakan sebaik mungkin oleh Ocon untuk menguasai sepanjang perlumbaan sekali gus menjulang kemenangan pertamanya dalam karier F1 dan juga Alpine.
Pemandu Aston Martin, Sebastian Vettel menaiki podium tempat kedua manakala Carloz Sainz Jr (Ferrari) mengakhiri saingan tempat keempat.
“Saya sangat gembira dengan kemenangan ini dan tahniah juga kepada Fernando Alonso. Saya rasa kemenangan in juga berkat daripada dia. Kemenangan ini adalah kerja berpasukan dan hari yang hebat bagi saya,” katanya.
Hasil keputusan tersebut, Hamilton kembali memimpin perlumbaan F1 dengan 192 mata dan meninggalkan Verstappen di tangga kedua dengan perbezaan enam mata selepas pemandu Red Bull tersebut sekadar mengakhiri perlumbaan tempat ke-10.

Pada saingan tersebut, sekurang-kurang empat pelumba terkeluar selepas terlibat dalam kemalangan di selekoh pertama akibat keadaan Litar Hungaroring basah akibat hujan.
Pemandu Mercedes, Valtteri Bottas dikatakan menjadi punca utama insiden kemalangan itu apabila gagal mengawal jentera dengan baik sebelum melanggar jentera Lance Stroll (Aston Martin).
Akibat kemalangan tersebut, pemandu Red Bull, Sergio Perez, Charles Leclerc (Ferrari), Bottas serta Stroll (Aston Martin) masing-masing gagal meneruskan perlumbaan apabila jentera mereka mengalami kerosakan cukup teruk. – K! Online
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Tawar duit suruh orang berlagak jadi monyet
Oleh KOSMO!

1 Ogos 2021, 9:00 pm
JAKARTA – Seorang selebriti TikTok Indonesia dikecam netizen kerana menyuruh orang awam meniru aksi monyet dengan menawarkan wang tunai sebagai ganjaran, lapor Suara.com semalam.
Dalam satu video yang dimuat naik di TikTok, Iben M.A. berdiri di tepi sebuah jalan sambil memakai sekeping kertas yang dilekatkan pada bahagian hadapan bajunya.
“Orang pertama yang boleh meniru aksi monyet selama 10 saat berpeluang mendapat wang berjumlah 300 ribu rupiah (RM87.60),” tulisnya pada kertas tersebut.
Tidak lama kemudian, kelihatan seorang lelaki berjalan ke arahnya sambil membaca tulisan tersebut lantas bersetuju untuk melakukan aksi itu.
Lelaki itu membuat gaya dan suara seperti monyet selama 10 saat lalu menerima wang tunai seperti yang dijanjikan.
Iben kemudiannya menawarkan hadiah tambahan kepada lelaki tersebut yang bernilai 100 ribu rupiah (RM29.20) sekiranya dia boleh meniru gaya kambing.

Lelaki berkenaan lantas menyahut cabaran itu dan membongkok serta meniru gaya kambing sambil membuat bunyi haiwan itu.
Aksi lelaki itu disambut dengan deraian tawa Iben yang kemudiannya memberikan wang tambahan berjumlah 100 ribu (RM29.20) sambil menyuruhnya melihat ke arah kamera.
Video yang ditonton lebih tujuh juta kali itu menerima pelbagai komen daripada netizen dengan ramai yang mengecam tindakan Iben yang disifatkan merendah-rendahkan orang lain.
“Cuba bayangkan jika yang melakukan aksi itu adalah bapa kamu yang berada dalam kesusahan dan sedang mencari wang untuk memberi makan kepada kamu,” komen seorang pengguna.
Iben bagaimanapun mempertahankan tindakannya dengan mengatakan bahawa itu merupakan sebuah cabaran dan bukannya paksaan.
“Ada yang namanya cabaran, memberi dan memaksa. Sila ambil perhatian bahawa ini adalah video cabaran dan bukannya memaksa,” katanya. – AGENSI


Suspek positif Covid-19 lari tinggalkan seluar
Oleh IVAN AMIRUL

1 Ogos 2021, 8:46 pm
PENAMPANG – Dua pasang seluar yang dipakai suspek ketika melarikan dari pusat kuarantin Covid-19 di Institut Latihan Mahkamah Anak Negeri (ILMAN) ditemui di Kampung Bambangan, Inanam hari ini.
Ketua Polis Daerah Penampang, Deputi Superintendan Mohd. Haris Ibrahim berkata, pakaian lokap berkenaan ditemui oleh penduduk kampung kira-kira pukul 10 pagi sebelum melaporkan penemuan itu kepada pihak polis untuk tindakan lanjut.
“Sepasukan polis dikerah ke lokasi kejadian berdasarkan laporan diterima untuk menjalankan siasatan lanjut.
“Semua suspek ini dipercayai sudah menukar pakaian mereka bagi mengelak dikesan pihak berkuasa.
“Siasatan lanjut sedang dijalankan untuk memastikan semua suspek dapat ditahan secepat mungkin,” katanya ketika dihubungi hari ini.
Terdahulu, keempat-empat suspek yang disahkan positif Covid-19 dikesan melarikan diri dari ILMAN dalam kejadian pukul 3.30 pagi tadi.

Empat tahanan yang melarikan diri itu merupakan tiga warga asing dan seorang warga tempatan berusia lingkungan 19 hingga 27 tahun. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Sejam kanak-kanak terperangkap dalam kereta
Oleh ASLIZA MUSA

1 Ogos 2021, 8:28 pm
KUALA KANGSAR – Seorang ibu berdepan detik cemas apabila anak lelakinya berusia enam tahun terkunci di dalam kenderaan pacuan empat roda di hadapan sebuah kedai di Jalan Daeng Selili dekat sini, hari ini.
Difahamkan, kejadian berlaku ketika wanita itu keluar untuk membeli barang sebelum kenderaan Toyota Hilux itu terkunci secara automatik.
Ketua Operasi Balai Bomba dan Penyelamat (BBP) Kuala Kangsar, Mohd. Saiful Haniff Mahmad Ayub berkata, pihaknya menerima panggilan kecemasan kejadian itu pada pukul 6.37 petang.
Katanya, setibanya di lokasi kejadian, didapati seorang kanak-kanak lelaki sedang tidur di dalam kereta dengan enjin dan penghawa dingin masih terpasang.
“Operasi segera dijalankan dengan anggota mengumpil tingkap bahagian pemandu menggunakan peralatan khas.
“Kanak-kanak terbabit yang nyenyak tidur hanya terjaga selepas dikejutkan bomba,” katanya ketika dihubungi di sini hari ini.

Katanya, ibu mangsa memberitahu ketika kanak-kanak itu ditinggalkan di dalam kereta, dia sedang bermain telefon bimbit sebelum terlena.
“Wanita itu memberitahu kereta terkunci secara ‘auto-lock’ dan kejadian itu hanya disedari setelah selesai membeli barang.
“Dia cuba mengejutkan anaknya dengan mengetuk cermin kereta namun gagal sebelum menghubungi bomba untuk bantuan,” katanya. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Ziarah raya punca kluster baru di Sabah
Oleh SITI A'ISYAH SUKAIMI

1 Ogos 2021, 8:54 pm
PUTRAJAYA – Satu lagi kluster komuniti melibatkan aktiviti ziarah-menziarahi dikesan di Sabah dikenali sebagai Kluster Tembidong Bidong yang menjangkiti seramai 88 orang setakat ini.
Berdasarkan rumusan kluster baharu yang dikeluarkan oleh Kementerian Kesihatan, kluster tersebut dikesan di Telupid dan Beluran dengan kes indeks wanita warga Malaysia berusia 55 tahun.
“Kluster ini melibatkan individu-individu yang menjalankan aktiviti ziarah-menziarahi di Kampung Tembidong Bidong, Nangoh, Telupid semasa  sambutan perayaan.
“Wanita yang juga kes indeks tersebut dilaporkan positif Covid-19 pada 21 Julai hasil saringan individu bergejala dan kes mula bergejala pada 17 Julai,” katanya di sini hari ini.
Dalam masa sama, terdapat 23 kluster baharu dikenal pasti semalam terdiri daripada 11 kluster tempat kerja, lapan kluster komuniti, dua kluster kumpulan berisiko tinggi serta masing-masing satu kluster institusi pendidikan Kementerian Pendidikan dan pusat tahanan.
Selain Kluster Tembidong Bidong, turut dikesan ialah Kluster Industri Jalan Gemilang Kluang (24 kes), Kluster Industri Tanjung Kulai (13 kes), Kluster Jalan Tembaga Dua (13 kes), Kluster Jalan Angkasa Mas Utama (14 kes) dan Kluster Jalan Bertam Lima (16 kes), Kluster Industri Jalan Tunjong (enam kes) dan Kluster Jalan Padang Tembak 2 (24 kes),

Kluster lain ialah Kluster MIEL Batang Kali (22 kes), Kluster Tapak Bina Jalan Impian Indah (428 kes), Kluster Jalan Ong Yi How (20 kes), Kluster Industri Tanjung Bruas (99 kes), Kluster Kampung Tok Junuh Mahligai (13 kes), Kluster Kampung Jelutong Gunong (16 kes) dan Kluster Jalan Sultan Ibrahim (lapan kes).
Selebihnya ialah Kluster Kampung Quop (19 kes), Kluster Kandis Pantu (enam kes), Kluster Jalan Patikang Ulu (17 kes), Kluster Gerachi (29 kes), Kluster Jalan Sejahtera Lapan (lima kes), Kluster Jalan Kerayong (47 kes), Kluster Jalan Maktab 2 (25 kes) dan Kluster Pagar Pasir Puteh (12 kes). -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


235 individu ditahan langgar SOP
Oleh AMREE AHMAD

1 Ogos 2021, 7:32 pm
PUTRAJAYA – Bilangan pesalah ingkar prosedur operasi standard (SOP) Pelan Pemulihan Negara (PPN) di seluruh negara semalam merekodkan 235 individu diberkas dengan 207 daripadanya dikompaun manakala 28 lagi direman.
Menteri Kanan Kluster Keselamatan, Datuk Seri Hishammuddin Tun Hussein berkata, sejumlah 59 premis meliputi kilang, premis perniagaan dan tapak pembinaan juga diarahkan tutup kerana didapati masih ingkar SOP.
“Pasukan Task Force Operasi Pematuhan melakukan pemeriksaan ke atas 1,761 kilang, 13,064 premis perniagaan, 448 tapak pembinaan dan 258 asrama penempatan pekerja,” katanya dalam kenyataan hari ini.
Hishammuddin berkata, dua pendatang asing tanpa izin turut ditahan dan lima buah kenderaan darat disita semalam melalui Operasi Benteng bagi mengekang jenayah rentas sempadan dan penularan Covid-19.
Menyentuh isu kuarantin wajib, katanya, seramai 678 individu tiba di tanah air semalam dengan jumlah kumulatif seramai 261,118 diarahkan menjalani proses mandatori itu sejak 24 Julai 2020 lalu.
“Sejumlah 9,536 individu terbabit masih lagi menjalani proses kuarantin wajib di sebanyak 83 hotel serta 11 buah institusi latihan awam dan swasta di seluruh negara,” jelasnya.

Kementerian Perdagangan Dalam Negeri dan Hal Ehwal Pengguna pula membuat pemantauan 10 jenis bekalan barangan di 618 peruncit, 160 pemborong dan 32 pengilang selain melakukan sejumlah 2,207 pemeriksaan khas pematuhan SOP dengan kesemua premis yang terbabit didapati mematuhi peraturan. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Pura-pura tumpang kereta sebelum samun
Oleh MOHD YUNUS YAKKUB

1 Ogos 2021, 8:36 pm
KLANG – Modus operandi dua penjenayah menumpang kenderaan bagi menyamun terbongkar apabila ditahan dalam dua serbuan di Bandar Bukit Tinggi, baru-baru ini.
Suspek berusia 24 dan 25 tahun itu diberkas dalam masa dua hari bermula Rabu lalu.
Ketua Polis Daerah Klang Selatan, Asisten Komisioner Shamsul Amar Ramli berkata, kejadian berlaku pukul 8.30 pagi, Selasa lalu selepas mangsa iaitu pemandu lori menumpangkan kedua-dua suspek menaiki keretanya jenis Perodua Myvi di Bandar Bukit Tinggi.
Mangsa yang berusia 32 tahun didekati suspek yang meminta belas ihsan menumpangkan hingga Bayu Perdana.
Jarak dua lokasi adalah hampir dua kilometer.
“Bagaimanapun, ketika di dalam kenderaan, seorang suspek mengeluarkan pisau dan menetak stereng kereta sebelum mengambil alih pemanduan.

“Suspek juga meminta mangsa mengeluarkan barang berharga sebelum ditinggalkan di tepi jalan Meru, dekat sini,” katanya ketika dihubungi Kosmo! hari ini.
Kata Shamsul Amar, mangsa kemudiannya telah mendapatkan bantuan daripada seorang lelaki untuk menghantarnya kembali ke Bukit Tinggi.
Kenderaannya pula ditemui di belakang sebuah bank di situ.
Mangsa kemudiannya pulang ke rumah untuk mengambil kunci pendua, namun sekembali ke lokasi tersebut kenderaannya didapati hilang.
“Bertindak hasil maklumat, kita menahan kedua-dua suspek dan merampas serangkai kunci kereta serta telefon bimbit,” katanya. -K!ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Padah hantar gambar lucah kepada budak 9 tahun
Oleh MOHD YUNUS YAKKUB

1 Ogos 2021, 8:17 pm
KLANG – Tindakan seorang pembantu kedai makan melakukan gangguan seksual kepada kanak-kanak perempuan berusia lapan tahun membawa padah apabila ditangkap di sekitar Ajil, Terengganu, kelmarin.
Tangkapan ke atas suspek berusia 22 tahun itu dibuat pukul 2.45 petang oleh sepasukan polis dari Hulu Terengganu dan cawangan Kongsi Gelap, Judi dan Maksiat (D7), Ibu Pejabat Polis Daerah (IPD) Klang Selatan.
Ketua Polis Daerah Klang Selatan, Asisten Komisioner Shamsul Amar Ramli berkata, ia susulan laporan diterima pihaknya daripada bapa mangsa iaitu seorang kanak-kanak berusia sembilan tahun.
Katanya, suspek menghantar gambar kemaluan menerusi aplikasi WhatsApp sebelum meminta kanak-kanak itu mengirimkan gambar bogel.
“Berdasarkan siasatan, mereka berkenalan menerusi kumpulan WhatsApp permainan dalam talian PUBG.
“Polis merampas kad sim dan telefon bimbit serta memori kad,” katanya ketika dihubungi Kosmo! di sini hari ini.

Semakan mendapati suspek tiada rekod jenayah dan mengaku terlibat dalam kes tersebut. Lelaki itu direman empat hari bagi membantu siasatan. -K!ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Jururawat cedera, ambulans terbabas
Oleh ASLIZA MUSA

1 Ogos 2021, 7:51 pm
IPOH – Seorang jururawat cedera di kaki dan badan setelah ambulans yang dinaikinya terbabas di Kilometer 285, Lebuh Raya Utara-Selatan arah utara di sini.
Kemalangan itu membabitkan sebuah ambulans syarikat swasta yang dalam perjalanan dari Gopeng ke Ipoh selepas menghantar pesakit.
Ketua Operasi Balai Bomba dan Penyelamat (BBP) Simpang Pulai, Johari Mohammad berkata, pihaknya ke lokasi kejadian selepas menerima panggilan pukul 5.41 petang.
“Jururawat itu tersepit kaki kiri manakala pemandu ambulans tidak cedera.
“Pihak kami membantu mangsa menggunakan peralatan menyelamat yang mengambil masa 15 hingga 20 minit,” katanya ketika dihubungi hari ini.
Menurutnya, mangsa yang cedera diberi rawatan awal oleh Unit Bantuan Perkhidmatan Kecemasan (ERMS) sebelum dihantar ke Hospital Raja Permaisuri Bainun untuk rawatan lanjut.

Seramai 10 anggota dari BBP Simpang Pulai dengan satu jentera Fire Rescue Team (FRT) dan satu jentera Fire Rescue Vehicle (FRV) terlibat dalam operasi.-K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


58 peratus kematian luar hospital direkodkan di Kedah
Oleh NORLIDA AKMAR IDROS

1 Ogos 2021, 7:41 pm
ALOR SETAR – Jabatan Kesihatan Negeri Kedah (JKNK) merekodkan sebanyak 18 daripada 31 kes atau 58 peratus sebagai kematian brought in dead (BID) iaitu pesakit Covid-19 meninggal dunia sebelum tiba di hospital pada minggu epid 30 iaitu bagi tempoh 25 Julai lalu hingga semalam.
Pengerusi Jawatankuasa Kesihatan dan Kerajaan Tempatan Negeri Kedah, Datuk Dr. Mohd. Hayati Othman memberitahu, keadaan itu kemungkinan berlaku disebabkan oleh pesakit lambat mendapatkan rawatan atau tiada gejala dijangkiti Covid-19.
“Situasi ini amat membimbangkan dan dirumitkan lagi dengan kehadiran varian baharu seperti varian Beta (varian Afrika Selatan) dan varian Delta (varian India) yang lebih teruk dan cepat merebak.
“Virus ini bukan sahaja membahayakan golongan warga emas dan berisiko tinggi, malah golongan muda berusia bawah 40 tahun,” katanya dalam satu kenyataan di sini hari ini.
Kata beliau, sepanjang tempoh sama, sebanyak 8,370 kes baharu dengan 31 kematian telah dilaporkan di negeri ini yang mana kes dan kematian tertinggi dicatatkan di daerah Kuala Muda iaitu 2,636 kes baharu dan 13 kematian diikuti daerah Kulim dengan 2,002 kes baharu dan dua kematian.
“Statistik terkini Covid-19 sehingga semalam adalah sebanyak 45,631 kes bagi jumlah kes keseluruhan dan sebanyak 13,196 kes aktif di seluruh negeri ini.

“Kejadian kes Covid-19 menunjukkan trend meningkat yang sangat ketara bermula pada minggu epid 28 iaitu 48 peratus peningkatan berbanding minggu epid 27 yang mana ia terus meningkat pada minggu epid 30 sebanyak 55 peratus. Trend ini dijangka berlarutan sehingga minggu pertama bulan ini,” ujarnya. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Tunggu lima hari untuk urus jenazah Covid-19
Oleh MOHD YUNUS YAKKUB

1 Ogos 2021, 8:04 pm
SHAH ALAM – Pengurusan jenazah Covid-19 di Selangor didakwa semakin rumit apabila seorang waris terpaksa menunggu selama lima hari bagi mengebumikan jenazah ayahnya.
Perkara itu terbongkar menerusi video berdurasi lima minit 38 saat di laman Facebook Mr Wan Chai Official apabila waris tersebut dikenali Khairunisa disantuni Ahli Dewan Undangan Negeri (ADUN) Pelabuhan Klang, Azmizam Zaman Huri di luar Jabatan Forensik Hospital Tengku Ampuan Rahimah (HTAR).
Berdasarkan video tersebut, Khairunisa mendakwa, arwah ayahnya meninggal dunia akibat Covid-19 pada pukul 12.40 pagi di HTAR namun hanya dihubungi bagi menuntut jenazah tersebut hari ini.
“Pihak hospital ada menghubungi bagi memaklumkan kematian arwah ayah dan saya ada surat pengebumian pada hari Khamis namun (saya) meminta dikebumikan di Tanah Perkuburan Bukit Naga (Seksyen 32, Shah Alam).
“Bagaimanapun pihak hospital meminta tunggu dan hanya menerima panggilan daripada pihak hospital pada hari ini,” katanya.
Bercerita lanjut, Khairunisa memberitahu telah menunggu di pekarangan jabatan forensik hospital tersebut sebelum 3 petang tadi namun belum mendapat sebarang tindakan sewajarnya.

“Kalau memang terlalu banyak jenazah, kami faham dan perlu bayar lebih, kami tidak kisah namun jangan buat begini.
“Saya ada dua beradik dengan kakak tinggal jauh dan tidak boleh tengok serta menghubungi saya. Ini membuatkan saya buntu dan serabut dan perit menunggu jenazah arwah. Apapun masalah pengurusan jenazah, maklumkan kepada kami dan jangan sampai tunggu lima hari,” katanya.
Sementara itu, Azmizam yang juga penaung Unit Kenderaan Van Jenazah (UKVJ) mempertikaikan pihak Jabatan Agama Islam Selangor (JAIS) yang sebelum ini komited dalam pengurusan jenazah.
“Sepatutnya dapat tarikh pengebumian dalam tempoh 24 jam selepas kematian dan pihak JAIS menyediakan van yang banyak sejak 16 Julai lalu.
“Mana van JAIS? Apa cerita sebenarnya Datuk Pengarah JAIS. Sebelum ini pihak kami dibenarkan urus jenazah namun semalam, pihak JAIS sudah mengeluarkan arahan agar semua pertubuhan bukan kerajaan (NGO) tidak dibenarkan menguruskan jenazah lagi,” katanya. -K!ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Gadis berang permintaan kecilkan payudara ditolak
Oleh KOSMO!

1 Ogos 2021, 8:00 pm
LONDON – Seorang gadis dari Britain yang ingin melakukan pembedahan mengecilkan payudara berang apabila permintaannya dihalang oleh Perkhidmatan Kesihatan Kebangsaan (NHS) Britain, lapor akhbar New York Post, semalam.
Esme Clemson, 20, dilarang mengecilkan payudara bersaiz 32 JJ atas alasan umur dan dan berat badannya yang tidak diizinkan.
Gadis itu berkata, sebelum ini, dia mahu menjalani pembedahan itu kerana mengalami pelbagai masalah fizikal termasuk sakit belakang.
Saiz payudara Clemson didakwa adalah lapan saiz lebih besar daripada purata biasa gadis sebayanya.
Gadis itu mendakwa, dia sering digelar ‘payudara besar’ ketika berada di sekolah dan sehingga kini masih dibuli di jalan-jalan selain menerima pelbagai komen berbaur lucah mengenai bentuk badannya.
“Orang sering menjadikan payudara saya sebagai objek seks.

“Saya sering dipanggil ‘payudara besar’ dan perkataan-perkataan jijik seperti itu. Ia agak menyakitkan hati,” ujarnya.
Disebabkan itu, pada tahun 2018, Clemson meminta untuk mengecilkan saiz payudaranya namun dihalang atas faktor berat badan dan umurnya.
“Ini (payudara besar) bukan satu kelebihan,” ujarnya.
Buat masa ini, Clemson memohon sumbangan dana daripada orang ramai untuk melakukan pembedahan mengecilkan payudaranya. – AGENSI


Warga emas ditinggalkan di PPV sebelum beg dicuri
Oleh ROHANA MOHD. NAWI

1 Ogos 2021, 6:57 pm
KOTA BHARU – Seorang lelaki warga emas yang merupakan orang kelainan upaya (OKU) fizikal hanya mampu berputih mata apabila mengalami kerugian kira-kira RM1,200 selepas diperdaya seorang lelaki yang tidak dikenali di Kampung Bechah Keranji, Peringat di sini hari ini.
Lebih malang, Muhamad Yaakob, 65, ditinggalkan oleh lelaki yang menunggang motosikal jenis Yamaha Ego berwarna merah di Pusat Pemberian Vaksin (PPV), Kompleks Yayasan Kemiskinan (YKK) di sini selepas suspek mengajaknya untuk mengambil bantuan di Peringat.
Menurut Muhamad, dia keluar untuk membeli sarapan pagi di sebuah kedai di Kampung Bechah Keranji kira-kira pukul 7.30 pagi sebelum didatangi suspek.
Katanya, lelaki itu mengajaknya untuk mengambil bantuan dengan menaiki motosikal, namun dalam keadaan kelam-kabut, dia tertinggal begnya di kedai makan berkenaan.
“Ketika tiba di PPV YKK, saya memaklumkan kepadanya bahawa beg tertinggal. Suspek meninggalkan saya di situ dan berjanji akan datang semula selepas mengambil beg yang mengandungi wang sebanyak RM1,200.
“Saya tidak sedap hati kerana suspek tidak muncul-muncul dan terus berjalan kaki ke kedai makan itu semula, namun mendapati dompet sudah tiada di situ,” katanya ketika ditemui pemberita di rumahnya di Kampung Bukit Tanah, Peringat di sini hari ini.

Menurut warga emas itu, peniaga kedai makan memaklumkan suspek telah datang dan mengambil kad pengenalan dan dompetnya.
“Duit dalam beg itu merupakan hasil simpanannya selepas mengambil upah menebas hutan termasuk wang Bantuan Prihatin Nasional (BPN) dan Jabatan Kebajikan Masyarakat (JKM) yang diterima dua hari lalu,” katanya yang membuat laporan di Balai Polis Melor di sini.
Sementara itu, Ketua Polis Daerah Kota Bharu, Asisten Komisioner Abdul Rahim Daud Ketika dihubungi mengesahkan sudah menerima laporan kejadian. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Kos ternak arnab rendah, beri pulangan lumayan
Oleh ROSLIZA MOHAMED

1 Ogos 2021, 7:09 pm
TUMPAT – Dianggarkan lebih 80 peratus daripada kira-kira 10,000 penternak muda di negara ini terlibat dengan penternakan arnab berbanding haiwan ternakan lain.
Timbalan Menteri Pertanian dan Industri Makanan II, Datuk Che Abdullah Mat Nawi berkata, penternakan arnab menjadi pilihan kerana kos operasinya rendah, pusingan ternakan singkat selain memperoleh pulangan yang lumayan.
Menurutnya, harga pasaran jualan daging arnab pula kira-kira RM35 sekilogram dengan anggaran berat karkas (bahagian badan) haiwan itu yang sudah disembelih antara satu hingga 1.6 kilogram (kg) seekor.
“Berdasarkan rekod, bilangan arnab di negara ini pada tahun lalu dianggarkan sebanyak 44,967 ekor meliputi arnab daging dan haiwan kesayangan.
“Di Kelantan pula, peningkatan ternakan dilihat amat memberangsangkan sejak lima tahun lalu apabila mencecah 10,506 ekor tahun lepas berbanding 1,309 ekor pada 2015,” katanya ketika sidang akhbar.
Terdahulu, beliau melawat Pusat Ternakan Arnab di Kampung Lambor, Wakaf Bharu di sini hari ini.

Mengulas lanjut, beliau yang juga Ahli Parlimen Tumpat berkata, kebanyakan penternak arnab di Kelantan bernaung di bawah Persatuan Penternak Arnab Kelantan (Petak) dan Persatuan Penternak Arnab Pedaging Kelantan (APek).
Jelasnya, sehingga suku pertama tahun ini, Jabatan Perkhidmatan Veterinar Kelantan melalui Skim Agropreneur Muda telah membantu seramai 16 orang penternak dalam bentuk sumbangan kelengkapan penternakan bernilai RM320,000. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


15 tan sayur percuma untuk penduduk
Oleh MOHD SYALMIZI HAMID

1 Ogos 2021, 7:15 pm
SEBERANG PERAI – Sebanyak 5,000 pek pelbagai sayur-sayuran lebih 15 tan diagihkan kepada penduduk di sekitar daerah ini, bermula hari ini.
Setiausaha Politik kepada Ketua Menteri, Teh Lai Heng berkata, program bantuan segera itu diharap dapat meringankan beban penerima terutama mereka yang terjejas ketika Perintah Kawalan Pergerakan (PKP).
Beliau berkata, pihaknya akan mengedarkan pek sayuran tersebut dengan bantuan 38 Majlis Pengurusan Komuniti Kampung (MPKK) peringkat tempatan.
“Setiap bungkusan mengandungi kira-kira tiga kilogram (kg) sayur, manakala kita juga memberikan 15,000 keping pelitup muka dan 10,000 bungkus biskut kepada mereka yang memerlukan.
“Penduduk boleh datang ke sini untuk mengambil pek sayur-sayuran yang diperlukan secara pandu lalu juga,” katanya kepada pemberita di Pejabat Pegawai Penyelaras Khas Ketua Menteri di Kepala Batas di sini hari ini.
Turut hadir, Timbalan Ketua Menteri I, Datuk Ir. Ahmad Zakiyuddin Abdul Rahman dan Pegawai Penyelaras Khas Ketua Menteri, Lay Hock Peng.

Selain dibawa dari Cameron Highlands dan beberapa lokasi lain, sayur-sayuran berkenaan turut disumbangkan oleh Persatuan Pekebun Sayur Pulau Pinang. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Boleh kritik kerajaan jika disokong fakta dan bukti
Oleh ARINA CHE AZLAN

1 Ogos 2021, 6:30 pm
BANGKOK – Jurucakap Kerajaan Thailand, Anucha Burapachaisari, memberitahu bahawa sebarang kritikan terhadap kerajaan dibenarkan jika ia adalah berdasarkan fakta benar, lapor laman berita Thaiger News, semalam.
Kenyataan itu susulan satu arahan daripada pentadbiran Perdana Menteri Prhayut Chan-O -Cha yang mengharamkan sebarang penyebaran berita palsu, mengelirukan atau menakutkan rakyat mengenai jenama vaksin Covid-19 disiarkan di sebarang platform berita atau media sosial.
Perwakilan enam persatuan media Thailand hari ini telah menyerahkan surat terbuka kepada Prayut agar pemerintah mencabut semua sekatan yang dikenakan di bawah Keputusan Darurat mengenai kebebasan bersuara.
Anucha yang menerima petisyen itu membincangkan isu berkenaan dengan semua perwakilan sambil  menjelaskan bahawa sekatan hanya tertakluk kepada berita atau foto tular yang hanya memburukkan situasi semasa.
“Pemerintah tidak menyekat hak rakyat untuk menyatakan pendapat mereka. Anda boleh menyuarakan kritikan, selagi ia berdasarkan fakta sebenar.
“Sekiranya anda mengkritik pemerintah dengan maklumat yang diputar belitkan, orang mungkin keliru, timbul salah faham dan menimbulkan kebencian ketika situasi wabak Covid-19 sedang meruncing,” kata Anucha dalam satu video yang disiarkan di YouTube.

Menurut perintah itu, media dilarang menyiarkan dan menyiarkan maklumat yang menimbulkan ketakutan atau dengan niat untuk memutar belitkan maklumat sekali gus menimbulkan kekeliruan yang boleh mempengaruhi keselamatan dan kestabilan negara.
Suruhanjaya Penyiaran dan Telekomunikasi Nasional (NBTC) berkuasa  merampas lesen media yang melanggar peraturan.
Mereka yang didapati bersalah akan dikesan alamat IP laman web yang digunakan dan NBTC boleh memotong akses internet serta merta. – Agensi


Zverev ungguli emas acara tenis Olimpik
Oleh KOSMO!

1 Ogos 2021, 7:21 pm
PEMAIN No. 4 dunia, Alexander Zverev menepati ramalan apabila berjaya meraih pingat emas Sukan Olimpik 2020 acara perseorangan lelaki selepas menewaskan wakil Rusia, Karen Khachanov di pentas final sebentar tadi.
Pada aksi di Pusat Tenis Ariake itu, Zverev yang menyingkirkan pemain No. 1 dunia, Novak Djokovic di pentas separuh akhir berjaya meneruskan momentum dengan aksi dominan untuk merekodkan kemenangan straight set 6-3, 6-1 dalam tempoh 79 minit sahaja.
Kemenangan tersebut bakal memberi motivasi tambahan buat pemain berusia 24 tahun itu dalam usaha menamatkan penantian kejuaraan Grand Slam apabila Terbuka Amerika Syarikat (AS) bermula penghujung bulan ini.
Pemain tenis Sepanyol, Pablo Carreno Busta melengkapkan kedudukan podium dengan meraih pingat gangsa selepas menewaskan Djokovic pada penentuan tempat ketiga semalam.
Dalam perkembangan sama, pasangan beregu wanita Republik Czech yang diletakkan sebagai pilihan pertama, Barbora Krejcikova dan Katerina Siniakova berjaya meraih pingat emas selepas menewaskan wakil Switzerland, Belinda Bencic dan Viktorija Golubic sebentar tadi.
Krejcikova-Siniakova hanya memerlukan 85 minit untuk menafikan hasrat Bencic-Golubic untuk menang dengan keputusan straight set 7-5, 6-1. – AGENSI


RM200,000 itu bukan saman – Syura Badron
Oleh SAIRUL ZAMRI MISRANI

1 Ogos 2021, 6:13 pm
PETALING JAYA – Tampil menjelaskan kekeliruan, penyanyi Syura Badron menegaskan bayaran RM200,000 seperti yang dituntut Siti Nordiana terhadap dirinya dan empat penama lain bukanlah saman seperti yang difahami umum.
Menerusi InstaStory, Syura memberitahu jumlah RM200,000 yang dituntut penyanyi Siti Nordiana atau mesra disapa Nana itu sebaliknya satu bentuk pembayaran walaupun permintaan maaf telah dilakukan.
“Nampaknya masih ramai yang tak faham. Pembayaran RM200,000 setiap seorang itu bukan saman sebab kami tak mohon maaf.
“Selain dari minta maaf, pembayaran RM200,000 itu salah satu tuntutan yang perlu dibuat dalam tempoh 24 jam.
“Sekiranya kami tidak membuat permohonan maaf berserta bayaran RM200,000 barulah tindakan saman akan diteruskan. Harap faham ye semua,” tulisnya.
Terdahulu, Nana meminta lima individu termasuk penyanyi Lan Solo, Syura, isteri kepada Lan iaitu Sheila Hassim, Pegawai Perhubungan Awam, Sam Samin serta jurusolek Aida G untuk membuat permohonan maaf secara terbuka dan membayar RM200,000 setiap seorang dalam tempoh 24 jam.

Sementara itu, Sam ketika menjawab kekeliruan berhubung bayaran tersebut menjelaskan, jumlah RM200,000 sebagaimana dituntut Nana merupakan satu bentuk ganti rugi atas kerosakan reputasinya dan kerugiannya sebagai artis.
“Bayaran RM200,000 setiap seorang itu ganti rugi merosakkan reputasi serta kerugian sebagai seorang artis. Lebih kurang begitulah,” kata Sam kepada Kosmo! Online.
Notis tuntutan bertarikh 26 Julai itu antara lain menyatakan rasa dukacita Nana terhadap kelima-lima mereka kerana mengeluarkan kenyataan berunsur fitnah.
Dalam pada itu, Nana dalam satu kenyataan memaklumkan tindakan tegas terhadap kelima-lima individu itu terpaksa diambil selepas tiada permohonan maaf secara terbuka seperti yang dituntut.
Nana berkata, pihaknya akan memfailkan tuntutan saman kepada lima individu terbabit selewat-lewatnya esok (2 Ogos). – K! ONLINE


Arab Saudi larang jemaah 13 negara tunai umrah
Oleh KOSMO!

1 Ogos 2021, 7:00 pm
JEDDAH – Lebih daripada 20,000 jemaah dari dalam dan luar Arab Saudi dijangka tiba di Mekah untuk menunaikan umrah dalam masa terdekat, lapor akhbar Saudi Gazette semalam.
Jurucakap Kementerian Haji dan Umrah, Hisham Bin Saeed berkata, jemaah luar bagaimanapun hanya dibenarkan dari negara-negara yang tidak disekat kemasukannya berdasarkan arahan Kementerian Kesihatan dan Penguasa Umum Penerbangan Awam Arab Saudi (GACA).
Buat masa ini, negara-negara yang dilarang memasuki negara itu adalah India, Pakistan, Indonesia, Mesir, Turki, Argentina, Brazil, Afrika Selatan, Emiriyah Arab Bersatu, Ethiopia, Vietnam, Afghanistan dan Lubnan.
Larangan itu dibuat berdasarkan peningkatan kes Covid-19 yang berterusan serta varian-varian berbahaya yang menular di negara-negara tersebut.
Kira-kira 500 syarikat perkhidmatan umrah serta lebih daripada 6,000 ejen umrah luar kini bersiap sedia untuk menerima kedatangan jemaah umrah yang telah divaksin.
Selain itu, hanya mereka yang telah menerima vaksinasi lengkap dibenarkan memohon visa umrah.

Bakal jemaah juga perlu mempunyai keadaan kesihatan yang baik serta memenuhi protokol-protokol yang ditetapkan bagi memastikan keselamatan semua jemaah dari seluruh dunia.
Tempahan pakej-pakej umrah dan pembayaran pula boleh dilakukan menerusi 30 laman dan platform elektronik yang tersedia untuk tempahan global. – AGENSI


Mangsa lemas Sungai Cherul belum ditemui
Oleh NIK NUR IZZATUL HAZWANI NIK ADNAN

1 Ogos 2021, 5:59 pm
KEMAMAN – Operasi hari kedua mencari dan menyelamat seorang pemuda yang dikhuatiri lemas di Sungai Cherul berhampiran Kampung Lubuk Batu, Chukai di sini hari ini diperluaskan sehingga dua kilometer (km) dari lokasinya hilang.
Timbalan Pengarah Bomba Terengganu, Mohd. Khairiri Mat Resad @ Arshad berkata, pasukan penyelam juga telah melakukan selaman ke dasar sungai di kawasan radius 50 meter dari lokasi Mohamad Shafiq Ab. Llah, 20, kali terakhir dilihat sebelum tenggelam.
“Setakat ini, kita telah melakukan tiga kali selaman untuk mencari mangsa. Begitupun, operasian pencarian berdepan cabaran kerana keadaan airnya berbentuk pusaran dan arusnya yang kuat.
“Keadaan dasar sungai yang penuh serpihan pukat, mata kail dan tali juga menyukarkan pergerakan angggota penyelam. Difahamkan lokasi ini merupakan kegemaran pemancing,” katanya ketika ditemui di lokasi kejadian hari ini.
Menurut beliau, pasukan mencari dan menyelamat juga menggunakan dua ekor anjing pengesan Unit K9 Jabatan Bomba dan Penyelamat bagi operasi berkenaan.
Beliau berkata, berdasarkan keadaan cuaca dan arus sungai sejak kelmarin iaitu sewaktu Mohamad Shafiq dilaporkan hilang, pihaknya percaya jasad mangsa berada tidak jauh dari lokasinya dilihat tenggelam.

Kosmo! Online semalam melaporkan Mohamad Shafiq dari Felda Cherul 1 dekat sini dikhuatiri lemas selepas dibawa arus deras Sungai Cherul pada pukul 6.30 petang. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


[VIDEO]Misteri tiga beranak tepi jalan pukul 5 pagi
Oleh MOHD RIDZAUDDIN ROSLAN

1 Ogos 2021, 6:44 pm
PETALING JAYA- Sebuah video berdurasi 38 saat tular di laman media sosial hari ini apabila berjaya merakamkan kehadiran imej tiga orang individu yang sedang berjalan di dalam gelap selain mengenakan pakaian serba putih.
Video dirakam menggunakan aplikasi ‘dashcam’ itu dipercayai berlaku di sebuah jalan dekat Gua Musang, Kelantan dan direkodkan sekitar pukul 5.26 pagi berdasarkan maklumat pada kamera tersebut.
Menerusi video dikongsi pemilik Twitter @mrcreepyposta itu, kehadiran entiti yang memakai pakaian serba putih itu dipanggil sebagai tiga beranak di Gua Musang.
“Khabarnya mereka ini tersohor di seluruh tanah jajahan Kelantan.
“Komen orang ramai, di situ memang ada entiti tiga beranak sejak dahulu lagi, antara jumpa dan tidak sahaja. Gua Sejuk memang tempat dia sahaja,” tulisnya.
Pemilik akaun itu turut meminta orang ramai untuk membuat keputusan sendiri sama ada paparan entiti itu adalah benar atau sekadar penipuan sahaja.

Bagaimanapun, tidak dapat dipastikan kesahihan imej berkenaan sama ada ia merupakan entiti makhluk lain atau manusia yang berjalan di dalam gelap.
Sementara itu, video berkenaan yang turut dikongsi di aplikasi Tiktok berjaya ditonton lebih 700,000 kali oleh pengguna laman media sosial itu.
Orang ramai turut memberi reaksi berbeza berhubung paparan entiti tiga beranak itu dengan ada menyifatkannya sebagai sebuah misteri yang sering berlaku di Kelantan. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Lagi 9 lokaliti di Mukim Kuala Dungun kena PKPD
Oleh AMREE AHMAD

1 Ogos 2021, 7:25 pm
PUTRAJAYA – Selepas 10 lokaliti di Mukim Kuala Dungun dikenakan Perintah Kawalan Pergerakan Diperketatkan (PKPD) sejak 21 Julai lalu, kini sembilan lokaliti lagi akan ditambah berkuat kuasa Selasa hingga 16 Ogos depan.
Menteri Kanan Kluster Keselamatan, Datuk Seri Hishammuddin Tun Hussein berkata, ia meliputi Kubang Miang, Teluk Lipat, Teratai, Alor Tembusu, Sura Utara, Batu 48, Sura Gate, Bukit Chatak dan Tembesu Akar.
Sebelum itu, sejumlah 10 lokaliti di mukim tersebut sudah diwartakan PKPD yang dijangka tamat 3 Ogos membabitkan seramai 13,974 penduduk daripada sebanyak 2,898 buah rumah.
Beliau menambah, turut sekali lagi dikenakan PKPD di daerah sama di negeri itu ialah 11 lokaliti dalam Mukim Sura meliputi Batu 5, Sura Tengah, Alor Tempoyak, Taman Rakyat Jaya, Taman Delima Batu 6, Balai Besar, Sura Melati, Batu 7, Paya Balai Besar, Pak Sabah dan Sura Lapangan Terbang.
Terdahulu, tiga lokaliti di mukim itu sudah dilaksanakan PKPD ekoran Kluster Gong Pasir yang melibatkan 1,570 penduduk daripada 318 rumah dan berakhir pada 23 Julai lepas.
“Tidak ketinggalan diwartakan perintah sama di negeri tersebut ialah kawasan Perumahan Awam Kos Rendah (PAKR) Anak Ikan dalam Mukim Jabi di Daerah Besut,” katanya dalam kenyataan hari ini.

Hishammuddin berkata, di Sabah pula ia melibatkan Perumahan Ladang Hibumas 2, Mukim Sungai-Sungai, Daerah Beluran, Bahagian Sandakan dan Kampung Tagibang, Daerah Kota Marudu.
Bagaimanapun ujarnya, empat lokaliti di negeri tersebut disambung lagi PKPD meliputi Ladang Agathis, Kalabakan, Bahagian Tawau; Kampung Bakalau, Beaufort serta Kampung Nosoob, Penampang dan Kampung Gusung, Likas.
Turut disambung PKPD ialah dua lokaliti dalam Mukim Bukit Jawa, Jajahan Pasir Puteh, Kelantan iaitu Kampung Lepah dan Kampung Alor Hijau. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Mazlan dilantik Naib Canselor UMT berkuat kuasa esok
Oleh AHMAD SHAHERMAN SHAMSURI

1 Ogos 2021, 4:58 pm
PUTRAJAYA – Prof Dr. Mazlan Abd. Ghaffar, 59, dilantik sebagai Naib Canselor Universiti Malaysia Terengganu (UMT) baharu, berkuat kuasa esok.
Pelantikan beliau adalah bagi menggantikan Datuk Prof. Dr. Nor Aieni Mokhtar yang menerajui UMT selama enam tahun sejak tahun 2015.
Menteri Pengajian Tinggi, Datuk Seri Dr. Noraini Ahmad dalam satu kenyataan berkata, Mazlan berkelayakan Ijazah Sarjana Muda Sains dalam bidang Perikanan daripada Universiti Putra Malaysia.
Menurutnya, beliau juga memiliki Ijazah Sarjana Sains (Pesisir Topikal) daripada University Of Newcastle, England dan memperoleh Ijazah Doktor Falsafah (Biologi dan Ekofisiologi Persekitaran Ikan) pada tahun 2001 daripada University of Wales, United Kingdom.
Bersesuaian dengan portfolio beliau dalam bidang penyelidikan dan inovasi, Mazlan juga katanya telah menggerakkan usaha mempergiatkan aktiviti penyelidikan khususnya di UMT melalui pelbagai pencapaian di peringkat institusi.
“Antara lainnya ialah pengiktirafan AKUATROP sebagai HiCOE kedua di UMT, mengetuai projek khas LRGS hasil kerjasama dengan beberapa buah Universiti Awam iaitu ‘Ocean Climate Change: Potential Risk, Impact and Adaptation Towards Marine and Coastal Ecosystem Services in Malaysia’ dan mewujudkan dana khas penyelidikan UMT berjumlah RM3 juta,” katanya.

Noraini berkata, Mazlan turut serta menubuhkan Bahagian Inovasi dan Pengkomersialan di UMT dengan matlamat utama mengenal pasti penyelidikan berpotensi untuk didaftarkan sebagai harta intelek dan seterusnya dikomersialkan.
“Melalui inisiatif ini, sebanyak 105 harta intelek berjaya dihasilkan yang menyumbang kepada penjanaan pendapatan UMT bagi tahun 2020.
“Beliau juga menganggotai beberapa pertubuhan antarabangsa seperti Ichthyological Society of Japan, Marine Biology Association of United Kingdom, Asean Fisheries Society dan Taiwan Oceanography Society,” katanya.
Sementara itu, Noraini berkata,  dengan visi untuk meneraju UMT sebagai universiti berfokus yang cemerlang dengan bidang tujahan utama sains marin, beliau percaya Mazlan mampu menggalas tanggunjawab dan meneruskan kesinambungan kecemerlangan kepimpinan UMT.
Pada masa sama, Noraini turut menzahirkan setinggi-tinggi penghargaan dan terima kasih kepada Nor Aieni atas segala jasa bakti beliau. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Dana RM100 juta bantu usahawan pulihkan perniagaan mikro
Oleh SUBKHI SUDARJI

1 Ogos 2021, 4:33 pm
PUTRAJAYA – Seramai 11,500 orang usahawan mikro bakal mendapat manfaat daripada skim pembiayaan tanpa caj yang dilancarkan Kementerian Pembangunan Usahawan dan Koperasi (MEDAC) melalui agensinya TEKUN Nasional dengan peruntukan berjumlah RM100 juta.
Menteri Pembangunan Usahawan dan Koperasi (MEDAC), Datuk Seri Dr. Wan Junaidi Tuanku Jaafar berkata, Skim Pembiayaan Informal (SPIN) 2.0 dan Skim Pembiayaan Pemulihan Perniagaan Mikro (CBRM) 2.0 yang akan dilancarkan itu adalah penambahbaikan daripada produk sebelumnya.
Beliau berkata,  had maksimum pembiayaan SPIN 2.0 adalah RM10,000 manakala CBRM 2.0 adalah sehingga RM20,000.
“Menyedari keperluan usahawan yang mendesak dalam mendapatkan modal, had maksimum pembiayaan produk ini telah ditingkatkan dan tiada caj yang dikenakan,” katanya menerusi kenyataan akhbar di sini hari ini.
Wan Junaidi berkata, berdasarkan kajian yang dilaksanakan MEDAC, dianggarkan 580,000 perniagaan di bawah perusahaan mikro, kecil dan sederhana akan berhadapan dengan kegagalan perniagaan ekoran daripada pandemik Covid 19. – K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Talian MPSepang Sejahtera bantu golongan terjejas
Oleh NUR SHARIEZA ISMAIL

1 Ogos 2021, 5:47 pm
CYBERJAYA – Penduduk di daerah ini yang terkesan dan terjejas pendapatan akibat pandemik Covid-19 boleh mendapatkan bantuan dengan menyalurkan maklumat di Talian MPSepang Sejahtera yang dibuka esok.
Yang Dipertua Majlis Perbandaran Sepang (MPSepang), Datuk Abd. Hamid Hussain berkata, sebanyak RM100,000 diperuntukkan untuk usaha itu yang bakal memanfaatkan seramai 900 hingga 1,000 isi keluarga dengan penyaluran bantuan dibuat dalam tempoh 48 jam.
“Ia sebagai salah satu medium berbentuk talian panggilan diwujudkan dalam usaha pihak berkuasa tempatan (PBT) menyalurkan bantuan kepada golongan memerlukan.
“Saya amat yakin bahawa golongan tersebut amat memerlukan bantuan dan perhatian dari segi sumber kewangan atau pelbagai bentuk bantuan bagi menampung kelangsungan sara hidup sekali gus memastikan kesejahteraan dan kebajikan mereka terjaga,” katanya di sini hari ini.
Menurut beliau, fungsi talian sedia ada di MPSepang melibatkan talian aduan dan perkhidmatan majlis akan diperluaskan skopnya bagi mengenal pasti permasalahan masyarakat yang terkesan dengan pandemik Covid-19.
Katanya, dengan adanya talian itu, ia akan membolehkan pemusatan maklumat bagi bantuan makanan, keperluan asas, kesihatan dan kewangan disalurkan kepada agensi-agensi berkaitan.

“Talian ini tidak akan mengurangkan fungsi saluran bantuan sedia ada dan fungsi JPP zon sebagai medium untuk penduduk daerah Sepang dalam memohon bantuan,” katanya.
Sebarang pemberitahuan mengenai permohonan dan penyaluran bantuan adalah melalui nombor talian Hotline MPSepang 03-83190200 atau 03-83190300, WhatsApp (019-2826533) dan khidmat pesanan ringkas (15888). -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


‘Roh apa masuk dalam badan’, Melodi pertama Abil dipuji
Oleh SAIRUL ZAMRI MISRANI

1 Ogos 2021, 5:01 pm
PETALING JAYA – Episod terkini rancangan sensasi Melodi yang bersiaran sebentar tadi buat kali pertama menampilkan kemunculan aktres Nabila Huda memulakan tugasnya selaku hos baharu.
Nabila atau mesra disapa Abil, 37, tampil mengendalikan program berkenaan yang bersiaran secara maya tepat pukul 12.30 tengah hari tadi.
Bukan sekadar persembahan pengacaraan terbaik yang dilakukan Nabila, malah pelakon itu turut memberikan usaha lebih terhadap penampilannya dengan menggunakan perkhidmatan pasukan sendiri terdiri daripada jurusolek dan jurugaya terkenal.
Di sebalik keterujaannya mengacara program tersebut, Nabila memohon maaf andai terdapat sebarang kekurangan ketika kemunculan perdananya sebentar tadi.
“Terima kasih semua kerana menonton @meloditv3! Kalau ada tersasul, minta maaf ya. Bagi peluang lah, baru episod pertama.
“Kita tunggu dan lihat roh apa yang masuk dalam badan ‘she’ (gelaran untuk dirinya) minggu depan,” selorohnya.

Kemunculan Nabila yang menggantikan dua hos terdahulu iaitu Awal Ashaari dan Janna Nick menuai pujian ramai peminat termasuk rakan-rakan selebriti lain.
Pujian diberikan kepada anak kepada penyanyi Amy Search itu kerana berjaya mengendalikan program Melodi dengan sangat baik meskipun pada hari pertama bersiaran.
“Sangat bagus. Awak memang sempurna untuk pengacaraan,” tulis pelakon dan penerbit, Puan Sri Tiara Jacquelina.
Posisi Nabila selaku hos baharu program Melodi merupakan antara transformasi besar-besaran dilakukan stesen televisyen Media Prima Berhad termasuk dua rancangan lain iaitu Nona dan Muzik Muzik. – K! ONLINE


Nur Fazura jadikan solat taubat, doa, sedekah sebagai amalan
Oleh SAIRUL ZAMRI MISRANI

1 Ogos 2021, 5:20 pm
PETALING JAYA – Pelakon terkenal Nur Fazura memberitahu doa, solat sunat taubat dan bersedekah merupakan amalan yang tidak akan ditinggalkan dirinya ketika berdepan detik sukar serta ujian dalam hidup.
Menerusi ruangan soal jawab (Q&A) Insta Story dalam Instagramnya, Fazura berkata dia sering melakukan tiga amalan tersebut untuk kekal tenang menjalani liku-liku kehidupan.
“Saya selalu akan banyakkan bertaubat, sedekah dan doa, Insha-Allah.
“Banyakkan juga melakukan perkara yang mulia secara diam-diam,” katanya menjawab soalan pengikut secara maya.
Difahamkan sesi ruangan soal jawab tersebut dibuka buat pertama kali kepada pengikut selain teruja untuk menjawab segala soalan yang diajukan.
Menurut Fazura atau nama sebenarnya Nur Fazura Sharifuddin, 38, dalam usaha memastikan dirinya menjadi Muslim yang terbaik, dia perlu istiqamah dan akan sentiasa memperbaiki urusan ibadahnya.

“Istiqamah dan sentiasa memperbaiki ibadah kita setiap hari. Perbuatan kecil tapi perlu berterusan,” katanya.
Pada masa sama, Fazura yang merupakan isteri kepada pelakon dan penyanyi Fattah Amin, 31, turut menjawab pertanyaan peminat mengenai perancangan untuk menambah cahaya mata kedua.
“MasyaAllah Tabarakallah. Insya-Allah mungkin tak lama lagi?,” jawabnya ringkas.
Terdahulu, Fazura dan Fattah berkahwin pada sebuah majlis pernikahan yang hanya dihadiri keluarga dan kenalan rapat pada 27 November 2017.
Mereka dikurniakan cahaya mata pertama, Nur Fatima Aisya pada 2 Oktober tahun lalu.
Terdahulu, Nur Fazura mendedahkan wajah anaknya buat kali pertama sekitar awal Januari lalu dan memaklumkan rutin hidupnya berubah 360 darjah selepas bergelar seorang ibu. – K! ONLINE


Rambut gugur kesan sampingan jangkitan Covid-19
Oleh KOSMO!

1 Ogos 2021, 5:30 pm
NEW DELHI, INDIA – Seorang pakar memberi amaran bahawa pesakit  Covid-19 akan mengalami masalah keguguran rambut beberapa bulan selepas dijangkiti, lapor akhbar The Sun, baru-baru ini.
Keadaan tersebut dinamakan Telogen Effluvium (TE), iaitu satu keadaan di mana individu mengalami keguguran rambut sementara dan kebiasannya disebabkan oleh tekanan.
Ini berlaku kerana apabila seseorang itu dijangkiti Covid-19, badan mereka akan mengalami tekanan yang disebabkan oleh simptom-simptom virus dan fizikal seperti batuk atau hilang deria bau serta rasa.
Menurut perunding dalam pembedahan kosmetik dan pembedahan plastik di Hospital Indraprastha Apollo, Dr. Shahin Nooreyezdan, disebabkan pesakit Covid-19 mengalami kesukaran untuk makan, ia membuatkan simpanan nutrien mereka berkurang, sekali gus menyebabkan keguguran rambut.
“Kami melihat terdapat peningkatan dua kali ganda dalam jumlah pesakit yang mengadu masalah berkaitan dengan keguguran rambut.
“Penyumbang utama kepada masalah tersebut adalah mereka pernah dijangkiti Covid-19.

“Kekurangan yang disebabkan oleh pengurangan pengambilan nutrien, perubahan berat badan secara mendadak, gangguan hormon dan penurunan kadar vitamin D serta B12 adalah antara penyebab utama kepada keguguran rambut selepas dijangkiti Covid-19,” katanya.
Tambah Shahin, simptom keguguran rambut itu boleh berlanjutan selama tiga bulan.
Sementara itu, perunding di Jabatan Dermatologi Institut Penyelidikan Peringatan Fortis di India, Sachin Dhawan memberitahu, individu yang telah sembuh daripada Covid-19 perlu memberi perhatian terhadap diet mereka.
“Ini adalah untuk menambah mana-mana vitamin dan mineral yang telah hilang.
“Jadi, mereka disarankan memakan diet bernutrisi yang tinggi vitamin dan zat besi serta menambah biotin dan asid amino.
“Ini kerana kekurangan zat besi akan mempercepat aktiviti keguguran rambut,” katanya. – AGENSI


Aksi Dhabitah banggakan negara
Oleh MUHAMMAD ZUHAILY BADLISHAH

1 Ogos 2021, 5:51 pm
MENTERI Belia dan Sukan, Datuk Seri Reezal Merican Naina Merican tetap berbangga dengan pencapaian penerjun negara, Nur Dhabitah Sabri meskipun terlepas peluang meraih pingat pada Sukan Olimpik Tokyo 2020.
Dhabitah, 22, akur menamatkan final tiga meter (m) papan anjal individu pada tempat keempat daripada 12 keseluruhan peserta di Pusat Akuatik Tokyo hari ini.
Begitupun, Reezal menganggap Dhabitah telah menunjukkan prestasi cemerlang yang secara tidak langsung membanggakan nama Malaysia di persada antarabangsa.
“Dhabitah sedikit sahaja untuk capai kilauan pingat. Saya mewakili rakyat Malaysia mengucapkan tahniah kepada Dhabitah kerana sekali lagi meletakkan nama Malaysia di persada antarabangsa.
“Orang tak bagi banyak perhatian kepada Dhabitah pada terjunan pertama. Dah masuk terjunan ketiga hingga kelima, tepukan bukan lagi datang daripada kami tetapi juga negara-negara lain yang berada di sini.
“Ia satu pengiktirafan kepada keupayaan dan persembahan menakjubkan Dhabitah. Anda telah melakukan yang terbaik dan anda juga sudah membanggakan seluruh rakyat negara,” katanya.

Tambah Reezal, Dhabitah mungin terlepas memenangi pingat gangsa tetapi penerjun dari Kuala Lumpur itu telah berjaya ‘mencuri’ hati seluruh rakyat Malaysia.
Dua penerjun China, Shi Tingmao dan Wang Han masing-masing berjaya meraih pingat emas serta perak dalam acara itu, manakala tempat ketiga menjadi milik Krysta Palmer dari Amerika Syarikat. – K! ONLINE


Senyuman Nur Dhabitah pengubat duka
Oleh MOHD RASDAN AHMAD

1 Ogos 2021, 4:51 pm
PETALING JAYA – Walaupun tidak berjaya menyumbang satu lagi pingat kepada negara, namun senyuman penerjun kebangsaan, Nur Dhabitah Sabri tetap menjadi penawar kepada peminatnya di tanah air.
Dalam perhitungan aksi final hari ini, Nur Dhabitah mendapat tempat ke-4 acara 3 meter papan anjal wanita hanya 17.6 mata di belakang pemenang pingat gangsa dari Amerika Syarikat, Krysta Palmer.
Untuk rekod, atlet berusia 22 tahun itu menamatkan lima terjunan dengan kutipan mata 326.15. Keputusan menyaksikan dua peserta dari China Shi Tingmao dan Wang Han masing-masing meraih pingat emas dan perak.
Rata-rata orang ramai memuji sikap juang yang dipamerkan oleh penerjun negara itu dan menyifatkan Nur Dhabitah bakal memperolehi pingat di temasya sama di Perancis tiga tahun lagi.
“Chaiyok Dhabitah, kamu dah bermain elok. Kamu masih muda, tiga tahun lagi bakal bawa pulang emas, sudah cukup dengan senyuman kamu pengubat kami di Malaysia,” ciap @Zaibidi_yusoff.
“Tak apa, dia dah buat yang terbaik, biasalah dalam sukan ni ada menang kalah dia. Dia dah berjuang hari ini,” kata @Noraliyah. -K! ONLINE.

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Bekas kekasih dakwa dihubungi roh Elvis
Oleh KOSMO!

1 Ogos 2021, 4:30 pm
LOS ANGELES, CALIFORNIA – Bekas kekasih Elvis Presley mendakwa roh lagenda Rock and Roll itu pernah ‘menghubunginya’ dari alam kematian, lapor akhbar Daily Star kelmarin.
Linda Thompson, 71, berkata, dalam satu daripada kejadian di pangsapurinya, ketika sedang bersiap sedia untuk menghadiri upacara pengebumian Elvis, bekalan elektrik secara tiba-tiba terputus di rumahnya meskipun blok lain tidak mengalami sebarang masalah.
Kejadian yang sama berlaku pada salah satu hari ketika sambutan ulang tahun kematian bintang lagenda tersebut.
“Saya terpaksa menyalakan lilin ketika sedang berkemas untuk menaiki penerbangan dari Los Angeles ke Memphis untuk menghadiri upacara pengebumiannya
“Saya percaya roh Elvis masih berkeliaran dan mahu kembali. Ia cuba berkomunikasi dengan saya menerusi perbuatan ini,” katanya.
Tambah Thompson, satu lagi kejadian aneh lain berlaku adalah pada hari ulang tahun kelapan penyanyi itu meninggal dunia.

‘Rohnya’ didakwa memberikan beberapa isyarat luar biasa iaitu bekalan elektrik terpadam ketika wanita itu berada di sebuah kedai di Los Angeles.
Thompson bertemu dengan Elvis ketika dia berumur 22 tahun selepas dimahkotakan sebagai Ratu Cantik Tennessee pada bulan Julai 1972.
Kedua-dua mereka bercinta lebih empat tahun sehingga wanita itu membuat keputusan bahawa dia tidak mampu mengikuti gaya hidup Raja Rock and Roll itu. – AGENSI


Siti, Pagar dipindahkan ke Taman Negara
Oleh ROSALWANI CHE SOH

1 Ogos 2021, 4:55 pm
KUALA KRAI – Seekor ibu gajah yang digelar Siti dan anaknya, Pagar berjaya dipindahkan selepas didapati memusnahkan tanaman getah dan kelapa sawit milik penduduk Kampung Bukit Pagar di sini lebih seminggu lalu.
Pengarah Jabatan Perlindungan Hidupan Liar dan Taman Negara (Perhilitan) Kelantan, Ady Ermanty Haniff Mohamed Hanif berkata, operasi memindahkan gajah dengan masing-masing seberat satu tan dan 800 kilogram itu bermula pukul 8.30 pagi tadi dan mengambil masa selama kira-kira tujuh jam.
“Anggaran usia Siti kira-kira 20 tahun manakala anak jantannya, Pagar baru sahaja berusia 3 tahun. Kedua-dua gajah ini akan dipindahkan ke Taman Negara Terengganu.
“Kehadiran mereka tidak menimbulkan situasi cemas, namun penduduk takut dan bimbang jika gajah terbabit terus masuk ke kawasan tempat tinggal dan memusnahkan kawasan kebun mereka,” katanya selepas selesai menjalankan operasi memindahkan dua ekor gajah berkenaan di Kampung Bukit Pagar di sini hari ini.
Menurut Ady Ermanty Haniff, bagi memudahkan proses pemindahan, gajah terbabit dijinakkan menggunakan dua gajah denak iaitu Kala dan Suria dengan bantuan 22 petugas Perhilitan Kelantan serta Pusat Konservasi Gajah Kebangsaan (PKGK) Kuala Gandah, Pahang.-K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Budak lima tahun jadi anggota bomba
Oleh ZAKKINA WATI AHMAD TARMIZI

1 Ogos 2021, 4:14 pm
SEREMBAN – Jabatan Bomba dan Penyelamat Malaysia Negeri Sembilan (JBPMNS) menunaikan hasrat dan impian seorang kanak-kanak yang menghidap kanser leukemia sejak hampir setahun lalu untuk menjadi seorang anggota bomba.
Muhammad Yusuf Aizul Izan, 5, disahkan menghidap kanser leukemia jenis Pre Blood Acute Lymphoblastic Leukaemia (ALL) ketika berusia empat tahun.
Menurut ibunya, Norliyana Ismail, 31, anak sulungnya itu amat meminati pasukan bomba sehinggakan mempunyai kesemua permainan berkaitan dengan unit beruniform tersebut.
“Dia sering meminta kami belikannya permainan berkaitan bomba, sejak itu kami perhatikan minatnya.
‘Kemudian ketika Muhammad Yusuf mendapatkan rawatan, terdapat satu program Make A Wish yang dikendalikan sebuah pertubuhan bukan kerajaan (NGO) yang kami dimaklumkan boleh memenuhi impiannya itu.
“Menerusi program itu, NGO terbabit dan pasukan bomba telah memberikan sebuah jentera kecil bomba dan pakaian badan beruniform tersebut kepada Muhammad Yusuf,” katanya ketika ditemui di Taman Eka Matahari, Bandar Enstek, dekat sini hari ini.-K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Sewa kondominium anjur parti liar
Oleh SHAMSUL KAMAL AMARUDIN

1 Ogos 2021, 4:23 pm
LUMUT – Tindakan 17 individu termasuk seorang wanita warga asing menyertai parti liar di sebuah kondominium di sini membawa padah apabila ditahan dalam serbuan awal pagi tadi.
Parti itu dipercayai dianjurkan seorang wanita yang mengundang individu dikenali melalui WhatsApp sebelum individu tersebut mengajak rakan lalu rakannya itu pula menghubungi kenalan lain.
Ketua Polis Daerah Manjung, Asisten Komisioner Nor Omar Sappi, berkata dalam serbuan pada pukul 1.15 pagi itu, sembilan lelaki dan lapan perempuan berusia 19 hingga 48 tahun didapati sedang menganjurkan parti tersebut.
Menurut beliau, serbuan itu dilakukan hasil maklumat orang ramai yang curiga dengan kelibat semua individu tersebut.
“Pasukan Task Force Op Covid dan Bahagian Siasatan Jenayah Narkotik Ibu Pejabat Polis Daerah (IPD) Manjung yang melakukan pemeriksaan kemudian menahan semua individu itu ke untuk siasatan lanjut.
“Hasil ujian mendapati tiga lelaki dan dua perempuan dikesan positif dadah jenis methamphetamine,” katanya di sini hari ini.-K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929